Àlɔ̃ Faa Akpɔ Mawu Sinu Dzigbɔɖitɔea?—Yakobo 5:8 | Nusɔsrɔ̃\n“Miawo hã migbɔ dzi ɖi.”—YAK. 5:8.\nHADZIDZI: 114, 79\nNu kae wòfia be woagbɔ dzi ɖi?\nNu kae kpe ɖe ŋutsu kple nyɔnu siwo nɔ anyi le Biblia ŋlɔɣiwo ŋu wolɔ̃ faa kpɔ Yehowa sinu?\nAleke Yehowa kple Yesu siaa ɖee fia be yewonye ame siwo lɔ̃na faa gbɔa dzi ɖi?\n1, 2. (a) Nu kawoe ate ŋu awɔe be míabia be: “Va se ɖe ɣekaɣi”? (b) Nu ka tae nuteƒewɔla siwo nɔ anyi le blema ƒe kpɔɖeŋuwo ate ŋu ade dzi ƒo na mí?\n“VA SE ÐE ɣekaɣi?” Nyagblɔɖila wɔnuteƒe Yesaya kple Habakuk siaa bia nya sia. (Yes. 6:11; Hab. 1:2) Esi Fia David nɔ Psalmo 13 lia kpam la, eya hã bia zi ene sɔŋ be: “Va se ɖe ɣekaɣi”? (Ps. 13:1, 2) Xɔsemanɔsitɔ siwo dome mía Aƒetɔ Yesu Kristo nɔ la ƒe nuwɔnawo na eya hã bia nya sia. (Mat. 17:17) Eya ta mele be wòawɔ nuku na mí ne edzɔ be míawo hã míebia nya ma ɣeaɖewoɣi o.\n2 Nu kawoe ate ŋu ana míabia be: “Va se ɖe ɣekaɣi”? Ðewohĩ wowɔ nu madzɔmadzɔ aɖe ɖe mía ŋu. Alo míele avu wɔm kple tsitsimekuxiwo kple dɔlélewo, alo nu te mía ŋu le “ɣeyiɣi sesẽ” siawo ‘siwo me nɔnɔ sesẽ’ la me. (2 Tim. 3:1) Alo ɖewohĩ ame siwo dome míele ƒe nuwɔna gbegblẽwo wɔe be dzi ɖe le mía ƒo. Nu ka gbɔe wòɖatso o, ede dzi ƒo ŋutɔ be míanyae be Yehowa subɔla wɔnuteƒe siwo nɔ anyi le blema hã bia nya ma si vaa susu me na mí ɣeaɖewoɣi la, evɔ Yehowa mebu fɔ wo le esia ta o!\n3. Ne kuxiwo ɖe kpe na mí la, nu kae ate ŋu akpe ɖe mía ŋu míado dzi?\n3 Ke ne kuxi mawo tɔgbi ɖe kpe na mí le agbe me la, nu kae akpe ɖe mía ŋu míado dzi? Mawu ƒe gbɔgbɔ ʋã nusrɔ̃la Yakobo, si nye Yesu dadavi wògblɔ na mí be: “Eya ta nɔviwo, migbɔ dzi ɖi va se ɖe Aƒetɔ la ƒe anyinɔɣi la.” (Yak. 5:7) Ɛ̃, mí katã míehiã dzigbɔɖi. Gake nu kae wòbia be mawumenɔnɔme sia nanɔ ame si?\nNU KAE NYE DZIGBƆÐI?\n4, 5. (a) Nu kae wòbia be dzigbɔɖi nanɔ ame si? (b) Aleke nusrɔ̃la Yakobo ɖe nu si dzigbɔɖi fia la me? (Kpɔ nɔnɔmetata si le nyati sia ƒe gɔmedzedze.)\n4 Biblia na míenya be gbɔgbɔ kɔkɔea ye nana dzigbɔɖi sua ame si; Mawu ƒe kpekpeɖeŋu manɔmee la, amegbetɔ madeblibowo mate ŋu agbɔ dzi ɖi le nɔnɔme sesẽwo me o. Dzigbɔɖi nye nunana tso Mawu gbɔ, eye ne míegbɔa dzi ɖi la, enye mɔ vevi aɖe si dzi míetona ɖenɛ fiana be míelɔ̃ Mawu. Ne míenye dzigbɔɖitɔwo la, míeɖenɛ fiana hã be míelɔ̃ mía haviwo. Gake ne míenye dzimagbɔɖitɔwo la, ate ŋu ana lɔlɔ̃ si le mía kple ame bubuwo dome la nu nafa. (1 Kor. 13:4; Gal. 5:22) Dzigbɔɖi bia be míaɖe Kristotɔwo ƒe nɔnɔme vevi bubuwo hã afia. Le kpɔɖeŋu me, kadodo kplikplikpli le dzigbɔɖi kple dzidodo dome, elabena dzidodo kpena ɖe mía ŋu míenɔa te ɖe nɔnɔme sesẽwo nu eye mɔkpɔkpɔ mebuna ɖe mí o. (Kol. 1:11; Yak. 1:3, 4) Dzigbɔɖi bia hã be míado dzi le vɔ̃ me ahaƒo asa na wɔɖenuiwɔwɔ, eye míayi edzi awɔ nuteƒe na Yehowa le kuxi ɖe sia ɖe me. Azɔ hã, Biblia de dzi ƒo na mí be míalɔ̃ faa be míalala akpɔ Mawu sinu. Wote gbe ɖe dzigbɔɖi ƒe nɔnɔme sia dzi le Yakobo 5:7, 8. (Xlẽe.)\n5 Nu ka tae wòle be míalɔ̃ faa alala akpɔ Yehowa sinu be eya ŋutɔ nakpɔ nyawo gbɔ? Yakobo tsɔ míaƒe nɔnɔmea sɔ kple agbledela tɔ. Togbɔ be agbledela wɔa dɔ sesĩe ƒãa eƒe nukuwo hã la, mate ŋu awɔ naneke tso yame ƒe nɔnɔme ŋu alo ado tsɔtsɔe nukuwo ƒe miemie o. Mate ŋu ana ɣeyiɣia nava yi kaba hã o. Enyae be ele be yealala “anyigba ƒe nuku xɔasi la” dzigbɔɖitɔe. Le mɔ ma ke nu la, nu geɖewo li siwo ŋu mímate ŋu awɔ naneke le o esime míele lalam be Yehowa ƒe ŋugbedodowo nava eme. (Marko 13:32, 33; Dɔw. 1:7) Ele be míalala dzigbɔɖitɔe abe agbledelaa ene.\n6. Nu kae míate ŋu asrɔ̃ tso nyagblɔɖila Mika ƒe kpɔɖeŋua me?\n6 Nɔnɔme siwo me tom míele egbea la le abe ale si nuwo nɔ le nyagblɔɖila Mika ƒe ŋkekeawo me ene. Enɔ anyi le Fia vɔ̃ɖi Ahaz ƒe dziɖuɣi, eye nu fitifiti wɔwɔ ƒomevi ɖe sia ɖe nɔ edzi yim ɣemaɣi. Le nyateƒe me la, eŋɔlimetɔwo va “bi ɖe nu vɔ̃ɖi wɔwɔ me.” (Xlẽ Mika 7:1-3.) Mika kpɔe be yemate ŋu atrɔ nɔnɔmea o. Ke nu kae wòate ŋu awɔ? Eya ŋutɔ gblɔ be: “Nye la, manɔ ŋu tsam na Yehowa. Manɔ Mawu, nye xɔnametɔ la, sinu kpɔm [alo ‘anɔ elalam dzigbɔɖitɔe’]. Nye Mawu aɖo tom.” (Mika 7:7, etenuŋɔŋlɔ) Ele be míawo hã míanɔ Mawu “sinu kpɔm” abe ale si Mika wɔe ene.\n7. Nu ka tae Yehowa sinu kpɔkpɔ bia nu geɖe wu be míanɔ lalam dzro ko be eƒe ŋugbedodowo nava eme?\n7 Ne xɔse le mía si abe Mika ene la, míalɔ̃ tso dzi me faa be míakpɔ Yehowa sinu. Míaƒe nɔnɔmea mele abe gamenɔla aɖe si wotso kufia na si le eƒe kugbe lalam la ene o. Le eya gome la, enye dzizizi nɛ be wòalala, eye mele mɔ kpɔm na ŋkeke ma ƒe vava o. Gake míawo ya míaƒe nɔnɔmea to vovo kura. Míawo ŋutɔwo míelɔ̃ faa be míakpɔ Yehowa sinu, elabena míenyae be awɔ ŋugbe si wòdo be yeana agbe mavɔ mí la dzi ɖe game dzi tututu, le ɣeyiɣi nyuitɔ dzi! Eya ta ‘míedoa dzi bliboe le dzigbɔgbɔ blewu kple dzidzɔ me.’ (Kol. 1:11, 12) Esime míele lalam la, mele be míanɔ nyatoƒoe tom be Yehowa mele wɔwɔm kaba o, elabena esia madze mía Mawu la ŋu o.—Kol. 3:12.\nDZIGBƆÐI ƑE KPƆÐEŊU VAVÃWO\n8. Nu kae wòle be wòanɔ susu me na mí ne míele ŋugble dem le ŋutsu kple nyɔnu nuteƒewɔla siwo nɔ anyi le blema ŋu?\n8 Ne míaƒe susu le ŋutsu kple nyɔnu nuteƒewɔla siwo nɔ anyi le blema siwo lala dzigbɔɖitɔe be Yehowa ƒe ŋugbedodowo nava eme ŋu la, esia ana míawo hã míalɔ̃ faa be míalala. (Rom. 15:4) Ne míele ŋugble dem le woƒe kpɔɖeŋuwo ŋu la, anyo be míade dzesi ɣeyiɣi didi si wòhiã be woalala, nu si tae wolɔ̃ faa be yewoalala kple yayra siwo do tso woƒe dzigbɔɖia me.\nEhiã be Abraham nalala ƒe geɖe hafi woadzi tɔgbuiyɔviawo, siwo nye Esau kple Yakob (Kpɔ memama 9, 10)\n9, 10. Ɣeyiɣi didi kae wòhiã be Abraham kple Sara nakpɔ Yehowa sinu?\n9 Bu Abraham kple Sara ƒe kpɔɖeŋua ŋu kpɔ. Wole “ame siwo to xɔse kple dzigbɔɖi me nyi ŋugbedodowo dome la” dome. Ŋɔŋlɔawo gblɔ na mí be “esi Abraham gbɔ dzi ɖi” ta la, Yehowa do ŋugbe nɛ be yeayrae eye yeana eƒe dzidzimeviwo nasɔ gbɔ zã. (Heb. 6:12, 15) Nu ka tae wòhiã be Abraham nagbɔ dzi ɖi? Kpuie ko la, axɔ ɣeyiɣi hafi ŋugbedodoa nava eme. Nu, si Yehowa bla kple Abraham la dze dɔwɔwɔ gɔme le Nisan 14, 1943 Do Ŋgɔ Na Yesu (D.Y.) dzi. Ɣemaɣie eya kple Sara kpakple eƒe aƒekɔ bliboa wotso Frat-tɔsisia heyi ɖe Ŋugbedodonyigbaa dzi. Eyome, Abraham lala ƒe 25 sɔŋ hafi wova dzi via Isak le ƒe 1918 D.Y. me, eye egalala ƒe 60 bubu hafi wova dzi tɔgbuiyɔviawo, siwo nye Esau kple Yakob le ƒe 1858 D.Y. me.—Heb. 11:9.\n10 Anyigba ƒe lolome kae Abraham xɔ wòzu eƒe domenyinu? Biblia gblɔ na mí be: “Gake [Yehowa] mena domenyinu aɖekee le edzi o, ao, mena afɔ ɖeka ƒe kekeme teti hãe o; gake edo ŋugbe nɛ be yeatsɔe anɛ wòazu etɔ, eye emegbe yeatsɔe ana eƒe dzidzimeviwo, evɔ vi aɖeke menɔ esi ɣemaɣi o.” (Dɔw. 7:5) Esi Abraham tso Frat-tɔsisia megbe la, ƒe 430 sɔŋ va yi hafi eƒe dzidzimeviwo va zu dukɔ si anyi anyigba la dome.—2 Mose 12:40-42; Gal. 3:17.\n11. Nu ka tae Abraham lɔ̃ faa be yealala akpɔ Yehowa sinu, eye yayra kawoe asu esi le eƒe dzigbɔɖia ta?\n11 Abraham lɔ̃ faa be yealala, elabena eka ɖe edzi be Yehowa awɔ Eƒe ŋugbedodowo dzi. Ɛ̃, exɔ Yehowa dzi se. (Xlẽ Hebritɔwo 11:8-12.) Abraham mekpɔ ŋugbe si Yehowa do nɛ la me vava teƒe bliboe le eƒe agbenɔɣi o, ke hã, etsɔ dzidzɔ nɔ mɔ kpɔm nɛ. Gake bu dzidzɔ si gbegbe Abraham akpɔ ne wofɔe ɖe tsitre le paradiso me le anyigba dzi ŋu kpɔ. Ne eva kpɔ ale si gbegbe woƒo nu tso eya kple eƒe ƒomea ƒe ŋutinyaa ŋu le Biblia me la, awɔ nuku nɛ ŋutɔ. * Azɔ hã, ava kpɔe be yewɔ akpa vevi aɖe be tame si Yehowa ɖo ku ɖe dzidzimevia ŋu la va eme. Bu ale si gbegbe esia nyanya ado dzidzɔ nɛ ŋu kpɔ! Ðikeke mele eme o be, ase le eɖokui me be ƒe gbogbo siwo yetsɔ lala la menye dzodzro o.\n12, 13. Nu ka tae Yosef hiã dzigbɔɖi, eye nɔnɔme nyui kae nɔ esi?\n12 Yosef, si nye Abraham ƒe tɔgbuitɔgbuiyɔvi hã lɔ̃ faa gbɔ dzi ɖi. Wowɔ nu madzɔmadzɔ ɖe eŋu ŋutasesẽtɔe. Gbã, eya ŋutɔ nɔviawo dzrae wòzu kluvi esime wòxɔ abe ƒe 17 ene. Eyome, wotsɔ nya ɖe eŋu alakpatɔe be edi be yeadɔ yeƒe aƒetɔ srɔ̃ gbɔ sesẽe eye wolée de gaxɔ me wònɔ kɔsɔkɔsɔ me. (1 Mose 39:11-20; Ps. 105:17, 18) Togbɔ be Yosef wɔa nuteƒe na Mawu hã la, edze abe emetsonua va nye tohehe, ke menye yayra o ene. Gake le ƒe 13 megbe la, nu sia nu trɔ kpata. Woɖee le gaxɔ me eye wodoe ɖe dzi wòva zu amegã le Egipte, negbe Farao koe nɔ ŋgɔ nɛ.—1 Mose 41:14, 37-43; Dɔw. 7:9, 10.\n13 Ðe nu madzɔmadzɔ siwo wowɔ ɖe Yosef ŋu la na wòva zu dɔmevevitɔa? Ðe nu siwo me wòto la wɔe be megava ka ɖe Yehowa Mawu dzi oa? Gbeɖe! Nu kae kpe ɖe Yosef ŋu wògbɔ dzi ɖi? Yehowa dzi xɔxɔ se ye kpe ɖe eŋu. Ekpɔ Yehowa ƒe asi le nyaa me. Kpɔ ale si esia dze ƒãa le nya si wògblɔ na nɔviawo mee ɖa; egblɔ be: “Migavɔ̃ o, Mawu teƒee melea? Miawo miedi vɔ̃ nam, ke Mawu ya trɔe wòzu nyui, abe ale si wòle egbe sia ene, ale be wòaxɔ ame geɖewo ɖe agbe.” (1 Mose 50:19, 20) Mlɔeba, Yosef va kpɔe dze sii be yeƒe lalaa mezu dzodzro o.\n14, 15. (a) Nu kae ɖe dzesi le David ƒe dzigbɔɖia ŋu? (b) Nu kae kpe ɖe David ŋu wòlala dzigbɔɖitɔe?\n14 Wowɔ nu madzɔmadzɔ geɖe ɖe Fia David hã ŋu. Togbɔ be Yehowa si ami na David esime wònye ɖekakpui dzaa be wòava zu fia ɖe Israel nu hã la, ehiã be David nalala ƒe 15 aɖewo hafi woava ɖoe fia ɖe to si me wòtso la nu. (2 Sam. 2:3, 4) Le ɣeyiɣi mawo me la, Fia Saul si va zu nuteƒemawɔla la ti David yome ƒe geɖe henɔ didim be yeawui. * Esia wɔe be David va zu sisila; ɣeaɖewoɣi la, edia sitsoƒe le dukɔ bubu me, eye ɣebubuɣiwo la, ebena ɖe agadowo me le gbedadaƒo. Esi wova wu Saul le aʋagbedzi mlɔeba gɔ̃ hã la, ehiã be David nagalala abe ƒe adre ene hafi woaɖoe fia ɖe Israel dukɔ bliboa nu.—2 Sam. 5:4, 5.\n15 Nu ka tae David lɔ̃ faa be yealala akpɔ Mawu sinu? Eya ŋutɔ ɖo eŋu na mí le psalmo si me wòbia Mawu le zi ene sɔŋ be, “Va se ɖe ɣekaɣi?” la me. Egblɔ be: “Ke nye ya, wò lɔlɔ̃ si nu metsina o ŋue meɖoa ŋu ɖo; nye dzi atso aseye le wò xɔnamedɔwo ŋuti. Madzi ha na Yehowa, elabena ewɔ nyui geɖe nam.” (Ps. 13:5, 6) David ɖo ŋu ɖe Yehowa ƒe lɔlɔ̃ si nu metsina o la ŋu. Etsɔ dzidzɔ nɔ mɔ kpɔm na Yehowa ƒe xɔname, eye ede ŋugble le nu nyui siwo Yehowa wɔ nɛ va yi la ŋu. Ɛ̃, David kpɔe be yeƒe lalaa manye dzodzro o.\nLe lala dzigbɔɖitɔe ƒe nyaa gome la, Yehowa mebia tso mía si be míawɔ nu si eya ŋutɔ medi be yeawɔ o\n16, 17. Aleke Yehowa Mawu kple Yesu Kristo siaa ɖo lala dzigbɔɖitɔe ƒe kpɔɖeŋu nyuiwo ɖi na mí?\n16 Le lala dzigbɔɖitɔe ƒe nyaa gome la, Yehowa mebia tso mía si be míawɔ nu si eya ŋutɔ medi be yeawɔ o. Eyae ɖo lala dzigbɔɖitɔe ƒe kpɔɖeŋu nyuitɔ kekeake ɖi na mí. (Xlẽ 2 Petro 3:9.) Yehowa le lalam dzigbɔɖitɔe ƒe akpe geɖewoe nye esia ale be woakpɔ nya si Satana fɔ ɖe te le Eden-bɔa me be Yehowa meɖua dzi le mɔ nyuitɔ nu o la gbɔ bliboe. Yehowa le “lalam dzigbɔɖitɔe,” eye wòle ‘mɔ kpɔm na’ ɣeyiɣi si me woakɔ eƒe ŋkɔa ŋu bliboe. Esia ahe yayra manyagblɔ vɛ na ame siwo “kpɔa esinu” vevie.—Yes. 30:18; etenuŋɔŋlɔ.\n17 Yesu hã lɔ̃ faa be yealala. Togbɔ be eto nuteƒewɔwɔ ƒe dodokpɔa me dzidzedzetɔe le anyigba dzi afi sia eye wòtsɔ asixɔxɔ si le eƒe tafea ŋu yi na Mawu le ƒe 33 Kristotɔwo Ŋɔli (K.Ŋ.) me hã la, ehiã be wòalala va se ɖe ƒe 1914 me hafi wòadze fiaɖuɖu gɔme. (Dɔw. 2:33-35; Heb. 10:12, 13) Eye Yesu ƒe Ƒe Akpe Ðeka Dziɖuɖua ƒe nuwuwu ko hafi woatsrɔ̃ eƒe futɔwo katã gbidigbidi. (1 Kor. 15:25) Esia abia be wòalala ɣeyiɣi didi aɖe ŋutɔ, gake míeka ɖe edzi be eƒe lalaa manye dzodzro o.\nNU KAE AKPE ÐE MÍA ŊU?\n18, 19. Nu kae akpe ɖe mía ŋu be míalɔ̃ faa alala dzigbɔɖitɔe?\n18 Eme kɔ ƒãa be ehiã be mía dometɔ ɖe sia ɖe nalɔ̃ faa alala akpɔ Yehowa sinu dzigbɔɖitɔe. Gake nu kae akpe ɖe mía ŋu míawɔ esia? Eyae nye be míado gbe ɖa abia Mawu be wòana gbɔgbɔ kɔkɔea mí. Ðo ŋku edzi be dzigbɔɖi nye gbɔgbɔa ƒe kutsetsea ƒe akpa aɖe. (Ef. 3:16; 6:18; 1 Tes. 5:17-19) Ƒo koko na Yehowa be wòakpe ɖe ŋuwò nàdo dzi akpɔ eyama sinu dzigbɔɖitɔe.\n19 Ðo ŋku nu siwo kpe ɖe Abraham, Yosef kple David ŋu wolala dzigbɔɖitɔe be Yehowa ƒe ŋugbedodowo nava eme la dzi. Ale si woxɔ Yehowa dzi se heɖoa ŋu ɖe eŋu ye kpe ɖe wo ŋu. Woƒe susu menɔ woawo ŋutɔwo kple woƒe dzidzemekpɔkpɔ ɖeɖe ko ŋu o. Ne míede ŋugble le nu nyui siwo do tso eme na wo ŋu la, esia aʋã míawo hã be míalala akpɔ Yehowa sinu.\n20. Nu kae wòle be míaɖo tame kplikpaa be míawɔ?\n20 Togbɔ be míele dodokpɔwo kple tetekpɔwo me tom hã la, míeɖoe kplikpaa be míayi edzi anɔ Mawu ‘sinu kpɔm.’ Ele eme be ate ŋu adzɔ ɣeaɖewoɣi be míado ɣli be: “Oo Yehowa, va se ɖe ɣekaɣi?” ya. (Yes. 6:11) Ke hã, le Mawu ƒe gbɔgbɔ kɔkɔea ƒe kpekpeɖeŋu me la, mí katã míeɖoe kplikpaa be míagblɔ abe Yeremiya ene be: “Yehowae nye nye gome, esia tae manɔ esinu kpɔm ɖo.”—Kony. 3:21, 24.\n^ mm. 11 Mose Ƒe Agbalẽ Gbãtɔ ƒe ta 15 sɔŋ ƒo nu tso Abraham ƒe ŋutinyaa ŋu. Gakpe ɖe eŋu la, ame siwo ŋlɔ Kristotɔwo Ƒe Hela Ŋɔŋlɔawo la yɔ Abraham ŋkɔ wu zi 70 sɔŋ.\n^ mm. 14 Togbɔ be Saul ƒe fiaɖuɖu ƒe eve aɖewo megbe koe Yehowa gbee hã la, eɖe mɔ wòyi edzi ɖu fia ƒe 38 sɔŋ va de asi na eƒe kugbe.—1 Sam. 13:1; Dɔw. 13:21.


GBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Thai Tsonga Turkish Ukrainian Urdu Vietnamese Zulu\nHELAGBE me nya si wozã na “ɖaseɖiɖi” enye martyr, eye eya mee woɖe Eŋlisigbe me nya “martyr,” si gɔmee nye “amesi to eƒe ku me ɖi ɖase” la tsoe. Ƒe alafa gbãtɔ me Kristotɔ geɖe ɖi ɖase tso Yehowa ŋu to woƒe xɔsetaku me.\nNenema ke le ƒe alafa 20 lia me la, Ðasefo akpe geɖe ku le Hitler ƒe amewo si me le woƒe akpaɖekedzimademade le dunyahenyawo kple dulɔ̃nyawo me ta. Egbeŋkekeawo me xɔsetakukula siawo hã nye ɖaseɖiɖi sẽŋu aɖe. Nusiae dzɔ nyitsɔ laa le Sweden.\nLe Xexemeʋa II nuwuwu ƒe ƒezã 50 lia ɖuɖu me la, Sweden dziɖuɖua ɖoe be woana amewo nanya nu tso Ametsɔtsrɔ̃ Gã la ŋuti le dukɔ bliboa me. Wona ŋkɔe be Ŋutinya si Le Agbe. Wokpe Yehowa Ðasefowo be woakpɔ gome le wɔnaa me ahagblɔ woƒe nuteƒekpɔkpɔwo.\nÐasefoawo lɔ̃ ɖe amekpekpea dzi hewɔ eŋuti ɖeɖefia si wona ŋkɔe be Ametsɔtsrɔ̃ Gã la me Tsila Siwo Woŋlɔ Be. Wodze egɔme le Yehowa Ðasefowo ƒe Takpexɔ si le Strängnäs me. Ðasefo siwo tsi agbe le Ametsɔtsrɔ̃ Gã la me va gblɔ woƒe nuteƒekpɔkpɔwo na tsaɖila 8,400 kple edzivɔ siwo va le ŋkeke gbãtɔ dzi! Kaka ƒe 1999 nawu enu la, ɖeɖefia la dze le blemanudzraɖoƒe kple dukɔa ƒe agbalẽdzraɖoƒe siwo wu 100 le Sweden, eye ame 150,000 aɖewo kpɔe. Dziɖuɖumegã aɖewo nɔ tsaɖilaawo dome, eye woƒo nu nyui tso nusi wokpɔ la ŋu.\nYehowa Ðasefowo ƒe wɔna aɖeke mede du hedze amewo ŋu ŋutɔ alea gbegbe kpɔ le Sweden wu esia o. Tsaɖila geɖe bia be: “Nukatae miegblɔ Ametsɔtsrɔ̃ Gãa me nuteƒekpɔkpɔ siwo le mia si ŋu nya na mí kpɔ o?”\nLe ɖeɖefiaa megbe le nuto aɖe me la, hame aɖe bu Biblia-nusrɔ̃viwo ƒe dzidziɖedzi 30 le alafa me ƒe akɔnta! Ðasefo aɖe kpe eƒe dɔwɔhati aɖe be wòava kpɔ ɖeɖefia la. Dɔwɔhatia xɔ amekpekpea kple dzidzɔ hekplɔ exɔlɔ̃ aɖe ɖe asi yi. Emegbe la, exɔlɔ̃a gblɔ be esesẽ na ye ŋutɔ be yease alesi xɔse sẽŋu sia tɔgbe te ŋu nɔ amewo si be wolɔ̃ wowu wo tsɔ wu be woade asi agbalẽ te aɖe asi le woƒe dzixɔsewo ŋu la gɔme. Esia na wodzro nu me yi ŋgɔ, eye wodze Biblia-nusɔsrɔ̃ gɔme kplii.\nAbe wo hati ƒe alafa gbãtɔ me tɔwo ene la, ƒe alafa 20 lia me xɔsetakukula wɔnuteƒe siawo ɖi ɖase dzinɔameƒotɔe be Yehowae nye Mawu vavã ɖeka kolia la, amesi wòdze be míato míaƒe xɔse sẽŋu kple nuteƒewɔwɔ dzi akafui.—Nyaɖeɖefia 4:11.\nƉoe Ɖe Amewo Ɖoe Ɖe Amewo Egbeŋkekeawo me Xɔsetakukulawo Ði Ðase le Sweden\nw02 2/1 axa 13


Mateo 2 - Holy Bible [Ewe Bible (BEE)]\n&nbspWodzi Yesu le Betlehem le Yudea, le Fia Herodes ŋɔli. Le ɣemaɣi la, ɣletivimenunyala aɖewo tso ɣedzeƒe lɔƒo va Yerusalem, eye wonɔ amewo biam bena,\n”Afi kae Yudatɔwo ƒe Fia yeye si wodzi la le? Míekpɔ eƒe ɣletivi le ɣedzeƒe lɔƒo ke ale mieva be míasubɔe.”\n&nbspEsi Fia Herodes se nya sia la dzika tso eya kple Yerusalem dua me nɔlawo katã ƒo.\n&nbspLe esia ta Fia Herodes yɔ Yudatɔwo ƒe Osɔfogãwo kple agbalẽfialawo katã ƒo ƒui eye wòbia wo be, “Đe nyagblɔɖilawo gblɔ afi si wole Mesia la dzi ge le la na mí da ɖia?”\n&nbspWoɖo eŋu nɛ be, “Ẽ, wogblɔ be woadzi Mesia la le Betlehem.” Nyagblɔɖila Mika ŋlɔe da ɖi be,\n”O, wò Betlehem du sue la, menye Yudatɔwo ƒe du sue maxɔŋkɔ aɖe ko nènye o, ke boŋ èxɔ ŋkɔ ŋutɔ, elabena wò mee Fia si le nye dukɔ Israel dzi ɖu ge la ado tso.”\n&nbspLe esia megbe la, Herodes dɔ ame ɖo ɖe ɣletivimenunyala siawo dzaa bena woava kpɔ ye. Esi wova la ebia wo be woagblɔ ɣeyiɣi si tututu wokpɔ ɣletivi la zi gbãtɔ la na ye eye wogblɔe nɛ. Ale wòdɔ wo kple gbedeasi sia bena,\n“Miyi Betlehem ne miadi ɖevi la, eye ne mieke ɖe eŋu la, mitrɔ va gblɔe nam bena nye hã mayi aɖasubɔe!”\n&nbspEsi wowu takpekpea nu la, ɣletivimenunyalawo gayi woƒe mɔzɔzɔ dzi. Kasia ɣletivi la gadze wo ŋgɔ heyi ɖatɔ ɖe Betlehem dua tame tututu.\n&nbspNyateƒe, dzi dzɔ wo ŋutɔ, ŋutɔ.\n&nbspWoge ɖe aƒe si me Maria kple ɖevia nɔ me eye woyi ɖadze klo ɖe egbɔ enumake hede ta agu nɛ. Woʋu nu le woƒe nunanawo nu, eye wotsɔ sika, kotoklobo kple lifi nɛ.\n&nbspEmegbe wotrɔ dze aƒe mɔ dzi tẽe eye womegato Yerusalem yi ɖagblɔ nya aɖeke na Herodes o, elabena Mawu xlɔ̃ nu wo le drɔ̃eƒe bena woato mɔ bubu ayi aƒe.\n&nbspEsi ɣletivimenunyalawo dzo vɔ la, mawudɔla aɖe ɖe eɖokui fia Yosef le drɔ̃eƒe. Egblɔ nɛ bena, “Tso kpla ne nãsi kple ɖevia kpakple dadaa ayi Egipte, eye nãnɔ afi ma va se ɖe esime magblɔ na wò be nãtrɔ gbɔ. Elabena Fia Herodes le nu sia nu si wòate ŋui la wɔ ge bena yeawu ɖevia.”\n&nbspLe zã ma me ke Yosef si kple ɖevia kpakple dadaa yi Egipte,\n&nbspeye wonɔ afi ma va se ɖe esime Fia Herodes ku. Nu sia wu nyagblɔɖi sia nu be, “Egiptee meyɔ vinye la tsoe.”\n&nbspHerodes kpɔe be ɣletivimenunyalawo flu ye. Dɔme vee ale gbegbe be wòdɔ asrafowo ɖo ɖe Betlehem kple eƒe nutomewo me be woaɖawu ŋutsuvi siwo katã xɔ ƒe eve kple esiwo mexɔ nenema haɖe o. Herodes wɔ esia elabena ɣletivimenunyalawo gblɔ nɛ be yewokpɔ ɣletivi la anye ƒe evee nye ma.\n&nbspHerodes ƒe tamesesẽnu si wòwɔ la wu Yeremia ƒe nyagblɔɖi siawo nu bena,\n”Vevesese ƒe ɣli ɖi tso Rama nutowo me, avifafa kple nublanuiɣli ɖi bobobo; Rahel nɔ avi dzi hehehe le viawo ta eye naneke mate ŋu afa akɔ nɛ o, elabena viawo katã tsi yi nu.”\n&nbspEsi Herodes ku la, mawudɔla aɖe va ɖe eɖokui fia Yosef le drɔ̃eƒe le Egipte. Egblɔ nɛ be,\n”Tso nãkplɔ ɖevia kple dadaa trɔ yi Israel, elabena ame siwo le ɖevia ƒe agbe yome tim la ku!”\n&nbspAle Yosef tso enumake eye wòkplɔ Yesu kple dadaa trɔ yi Israel.\n&nbspKe esi wòse be Arkelao nɔ dzi ɖum le Yudea ɖe fofoa Herodes teƒe la evɔ̃ na afi ma yiyi. Woɖee fiae hã le drɔ̃eƒe eya ta eyi Galilea nutome,\n&nbspale woyi ɖanɔ Nazaret. Esia wu nyagblɔɖilawo ƒe nya sia nu be, “Woayɔe be Nazaretitɔ.”


Romatɔwo 15 | Biblia Le Internet Dzi | Xexe Yeye Gɔmeɖeɖe (1984)\n15 Ke hã, ele na mí ame siwo ŋu ŋusẽ le la be míatsɔ ame siwo ŋu ŋusẽ mele o la ƒe gbɔdzɔgbɔdzɔwo, eye be míaganɔ mía ɖokui ŋu dzem o. 2 Mina mía dometɔ ɖe sia ɖe nadze ehavi ŋu le nu si nyo hena etutuɖo la me. 3 Elabena Kristo la kura gɔ̃ hã medze eɖokui ŋu o; ke boŋ abe ale si woŋlɔ ɖi ene la: “Ame siwo nɔ vlo dom wò la ƒe vlodoamewo va dze dzinye.” 4 Elabena nu siwo katã woŋlɔ ɖi tsã la, woŋlɔ wo ɖi le míaƒe nufiafia ta, bene to míaƒe dzidodo kple akɔfafa si míekpɔna le Ŋɔŋlɔawo me dzi la, mɔkpɔkpɔ nasu mía si. 5 Ke Mawu si naa dzidodo kple akɔfafa la nena tamesusu ƒe nɔnɔme si tututu nɔ Kristo Yesu si la nanɔ miawo hã mia si le mia nɔewo dome, 6 bene miatsɔ tame ɖeka kple nu ɖeka ado mía Aƒetɔ Yesu Kristo ƒe Mawu kple Fofo la ɖe dzi. 7 Eya ŋuti mixɔ mia nɔewo, abe ale si ko Kristo la hã xɔ míi ene, hena Mawu ƒe kafukafu. 8 Elabena mele egblɔm be, le nyateƒe me la, Kristo va zu subɔla na ame siwo tso aʋa tsɔ ɖee fia be Mawu nye nyateƒetɔ, bene wòaɖo kpe ŋugbe siwo Mawu do na wo tɔgbuiwo la dzi, 9 eye bene dukɔwo nado Mawu ɖe dzi le eƒe nublanuikpɔkpɔ la ta. Abe ale si woŋlɔe ɖi ene be: “Esia tae makafu wò le dutoƒo le dukɔwo dome, eye madzi kafukafuha na wò ŋkɔ la.” 10 Eye wògagblɔ be: “Mi dukɔwo, dzi nedzɔ mi kpe ɖe eƒe amewo ŋu.” 11 Egagblɔ hã be: “Mikafu Yehowa, mi dukɔwo katã, eye amewo katã nekafui.” 12 Eye Yesaya gagblɔ be: “Isai ƒe ke anɔ anyi, eye ame aɖe atsi tsitre aɖu dukɔwo dzi; eya ŋue dukɔwo aziɔ woƒe mɔkpɔkpɔ ɖo.” 13 Mawu si naa mɔkpɔkpɔ la natsɔ dzidzɔ kple ŋutifafa katã ayɔ mi fũu le esi miexɔe se ta, bene mɔkpɔkpɔ nasɔ gbɔ ɖe edzi na mi le gbɔgbɔ kɔkɔe ƒe ŋusẽ me. 14 Ke nɔvinyewo, kakaɖedzi le nye ŋutɔ hã asinye le mia ŋu, be mia ŋutɔwo hã mieyɔ fũu kple nyuiwɔwɔ, abe ale si mieyɔ fũu kple sidzedze katã ene, eye be miate ŋu axlɔ̃ nu mia nɔewo hã. 15 Ke hã, metsɔ dzideƒo geɖe wu le nu ŋlɔm na mi tso nya aɖewo ŋu tẽe, abe ɖe megale ŋku ɖom wo dzi na mi ene, le amenuveve si wonam tso Mawu gbɔ la ta, 16 be manye Kristo Yesu ƒe dutoƒo subɔla na dukɔwo, eye mawɔ Mawu ƒe nya nyui la ƒe dɔ kɔkɔe la, bene nunana la, si nye dukɔ siawo, nadze eŋu, esi wotsɔ gbɔgbɔ kɔkɔe kɔ eŋu ta. 17 Eya ta susu si ta matso aseye le Kristo Yesu me, le nu siwo ku ɖe Mawu ŋu me la, le asinye. 18 Elabena atse mablem magblɔ nya aɖeke o, negbe ɖe wòkpe ɖe nu siwo Kristo wɔ to dzinye na dukɔwo be woaɖo to la ŋu; ewɔ esia to nye nya kple nuwɔna dzi, 19 le dzesiwo kple nukunuwo ƒe ŋusẽ me, le gbɔgbɔ kɔkɔe ƒe ŋusẽ me; ale be tso Yerusalem kple eƒe nutoa me godoo va se ɖe keke Iliriko ke la, meɖe gbeƒã nya nyui si ku ɖe Kristo la ŋu tsitotsito. 20 Ɛ̃, aleae meɖoe be, nyemagblɔ nya nyui la le afi si woyɔ Kristo ŋkɔ le xoxo o, bene nyemaganɔ etum ɖe ame bubu ƒe gɔmeɖoanyi dzi o; 21 ke boŋ abe ale si woŋlɔe ɖi ene la: “Ame siwo womegblɔ eŋu nya aɖeke na o la akpɔe, eye ame siwo mesee o la ase egɔme.” 22 Esia ŋuti hãe zi geɖe la, nyemekpɔ asinu va mia gbɔ o. 23 Gake esi teƒe aɖeke megale nuto siawo me, si nyemekpɔ ɖo o, eye esi wònye ƒe aɖewoe nye esia mele didim vevie be mava mia gbɔ 24 ne meva yina Spania ta la, mele mɔ kpɔm be aleke kee wòanɔ hã la, le nye afi ma yiyi me la, mava kpɔ mi ɖa, eye ne menɔ mia gbɔ wòɖi kɔ nam vie vɔ la, miaɖom ɖa vie ne mayi afi ma. 25 Gake fifia la, mele mɔ dze ge ayi Yerusalem be masubɔ ame kɔkɔeawo. 26 Elabena edze ame siwo le Makedonia kple Axaya la ŋu be, yewoama yewoƒe nuwo kple ame kɔkɔe siwo le Yerusalem la ƒe ame dahewo to nudzɔdzɔ aɖo ɖe wo dzi. 27 Nyateƒee, edzɔ dzi na wo be yewoawɔe alea, eye wonye woƒe fenyilawo hã; elabena ne dukɔwo kpɔ gome le woƒe gbɔgbɔmenuwo me la, ekema edze be woawo hã woatsɔ ŋutilãmenuwo asubɔ ame siawo. 28 Eya ta ne mekpɔ nu sia gbɔ, eye metsɔ kutsetse sia yi na wo dedie vɔ la, ekema mava to mia gbɔ ayi Spania. 29 Gawu la, menya be ne megbɔna mia gbɔ la, mava kple Kristo ƒe yayra ƒe agbɔsɔsɔme blibo la. 30 Azɔ mele nu xlɔ̃m mi, nɔviwo, to mía Aƒetɔ Yesu Kristo dzi, kple gbɔgbɔ la ƒe lɔlɔ̃ me, be miaʋli kpe ɖe ŋunye le gbedodoɖa na Mawu ɖe tanye me, 31 bene woaɖem tso dzimaxɔsetɔ siwo le Yudea la si me, eye bene subɔsubɔdɔ si wɔ ge meyina le Yerusalem la nadze ame kɔkɔeawo ŋu; 32 ale be ne metsɔ dzidzɔ va mia gbɔ to Mawu ƒe lɔlɔ̃nu me la, mía kple miawo siaa ƒe dzi nadze eme. 33 Mawu si naa ŋutifafa la nanɔ anyi kpli mi katã. Amen.


GBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga German Greenlandic Haitian Creole Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Myanmar Norwegian Papiamento (Curaçao) Persian Polish Portuguese Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Venda Vietnamese\n“CANADATƆWO ƒe bisiɔpgã aɖe gblɔ na amesiwo zɔ mɔ yi kɔkɔeƒe aɖe be, gomekpɔkpɔ le dunyahehe me ate ŋu aɖe vi na ame dahewo . . . Ne edze abe dunyahenuɖoanyia mewɔ ɖeka kple Mawu ƒe lɔlɔ̃nu o ene gɔ̃ hã la, ‘ehiã be míakpɔ gome le dunyahehe me be míate ŋu awɔ nusi dze na ame dahewo.’”—Catholic News.\nAlesi subɔsubɔhakplɔlawo dea gomekpɔkpɔ le dunyahehe me ƒe dzi ƒoe ŋuti nyatakakawo bɔ; eye subɔsubɔhakplɔla gbogbo aɖewo nye dziɖuɖumegãwo. Wo dometɔ aɖewo te kpɔ be yewoana dunyahehe naɖɔ ʋu wu. Wodea bubu wo dometɔ geɖe ŋu heɖoa ŋku wo dzi le alesi woƒe gbe de dzi le ameƒomevi vovovowo ƒe tasɔsɔ kple kluvinyenye ɖeɖeɖa keŋkeŋ me ta.\nKe hã, subɔsubɔhakplɔlawo ƒe nudede dunyahehe me mekɔ lãme na hamevi geɖewo o. Christian Century me nyati aɖe si ku ɖe dunyahehe ƒe mawuŋununya ŋu gblɔ be: “Protestant sɔlemedelawoe tɔa gbe woƒe osofowo ƒe gomekpɔkpɔ le dunyahehe me ɣeaɖewoɣi.” Ame geɖe siwo doa vevie mawusubɔsubɔ bunɛ be sɔlemeha la le kɔkɔe akpa be wòaƒo eɖokui ɖe dunyahehe me.\nEsia fɔ biabia vevi aɖewo ɖe te, si ka amesiwo katã le mɔ kpɔm na xexe aɖe si nyo wu. Ðe Kristotɔ subɔsubɔhakplɔlawo ate ŋu ana dunyahehe naɖɔ ʋu wua? * Ðe dunyahehe nye mɔnu si dzi Mawu ato ahe dziɖuɖu si nyo wu kple xexeme si ɖɔʋu wu vɛa? Ðe woɖoe tso Kristotɔnyenye ƒe gɔmedzedze be wòato dunyahehe ƒe mɔnu yeye aɖe vɛa?\nAlesi Kristotɔwo Te Dunya Hehee\nŊutinyaŋlɔla Henry Chadwick gblɔ le agbalẽ si nye The Early Church me be, wonya Kristo-hame gbãtɔa be “metsɔa ɖeke le ŋusẽ si asu wo si le xexe sia me me kura o.” Eye “medea dunyahehe ƒe masɔmasɔ amewo dome o, eye wònye ƒuƒoƒo si fatu.” A History of Christianity gblɔ be: “Kristotɔwo xɔe se vevie be mele be yewoƒe haxɔsetɔ aɖeke nanye dziɖuɖumegã o . . . Va ɖo keke ƒe alafa etɔ̃lia M.Ŋ. me ke la, Hippolytus gblɔ be le Kristotɔwo ƒe kɔnyinyi nu la, ele na dukɔ me ʋɔnudrɔ̃la be wòaɖe asi le eƒe ɖoƒea ŋu hafi adze anye Sɔlemehaa me tɔ.” Gake vivivi la, ŋuklẽla ɖoƒegãdilawo va te ŋgɔxɔxɔ le hame geɖe me, heda ŋkɔ gãwo ɖe wo ɖokui dzi. (Dɔwɔwɔwo 20:29, 30) Wo dometɔ aɖewo di be yewoanye subɔsubɔhakplɔlawo aganye dunyahelawo. Tɔtrɔ kpata aɖe va Roma-dziɖuɖua me si ʋu mɔnukpɔkpɔ si dim subɔsubɔhakplɔla siawo le la na wo.\nLe ƒe 312 M.Ŋ. la, Roma Fiagã Konstantino, si nye trɔ̃subɔla, va te ŋudzedze kpɔkpɔ ɖe yeaɖi Kristotɔnyenye ŋu. Nukutɔe la, sɔlemehaa ƒe bisiɔpwo lɔ̃ faa bla nu kple fiagã trɔ̃subɔla sia be wòana ɖoƒe wo le eƒe fiaɖuƒea me. Henry Chadwick ŋlɔ bena: “Sɔlemehaa va nɔ eɖokui ƒom ɖe dunyahehe me nyametsotso veviwo wɔwɔ me.” Ŋusẽ kae subɔsubɔhakplɔlawo ƒe gomekpɔkpɔ le dunyahehe me kpɔ ɖe wo dzi?\nAlesi Dunyahehe Kpɔ Ŋusẽ Ðe Subɔsubɔhakplɔlawo Dzi\nAugustine, si nye ƒe alafa atɔ̃lia me Katolikotɔ mawunyaŋununyala ameŋkuta aɖe, koŋue do nukpɔsusu si nye be Mawu azã subɔsubɔhakplɔlawo woanye dunyahelawo la ɖe ŋgɔ. Ekpɔ mɔ vevie be sɔlemehaa ava ɖu dukɔwo dzi ahe ŋutifafa vɛ na ameƒomea. Gake ŋutinyaŋlɔla H. G. Wells ŋlɔ bena: “Nusiwo dzɔ le Europa tso ƒe alafa 5 lia me va ɖo ƒe alafa 15 lia me ƒe akpa gãtɔ nye mɔkpɔkpɔ sia, si nye dziɖuɖu si Mawu le megbe na la ƒe xexeame katã dziɖuɖu, ƒe kpododo nu.” Kristodukɔa mete ŋu he ŋutifafa va Europa ɖeɖe gɔ̃ hã kaka wòahayi xexeame katã nye ge o. Alesi amewo ka ɖe Kristotɔnyenye ƒe nuvãnyenye dzii la va bu. Nukae na wòdzɔ alea?\nAme geɖe siwo be Kristotɔwoe yewonye tsɔ taɖodzinu nyui ge ɖe dunyahehe me, ke hã, numadzɔmadzɔwɔwɔ me boŋue wova ƒo wo ɖokui ɖo. Martin Luther, amesi nye gbeƒãɖela kple Biblia-gɔmeɖela la, xɔ ŋkɔ le agbagba siwo wòdze be yeaɖɔ Katoliko-ha la ɖo me. Gake eƒe tsitretsitsi ɖe sɔlemehaa ƒe nufiafiawo ŋu dzinɔameƒotɔe na be eƒe nu va dze amesiwo si tsitretsitsi ɖe dziɖuɖu ŋu ƒe susu nɔ la ŋu. Ame geɖe megava kpɔ ŋudzedze ɖe Luther ŋu o le esi eya hã va te gomekpɔkpɔ le dunyahehe me ta. Le gɔmedzedzea me la, ede agbledela siwo dze aglã ɖe woƒe aƒetɔ anyigbatɔ siwo nɔ ŋuta sẽm le wo ŋu la dzi. Emegbe esime aglãdzedzea nu va sẽ la, Luther de dzi ƒo na woƒe aƒetɔawo be woatu nu kple aglãdzelaawo, ale wɔ wotsrɔ̃ ame akpe geɖe ŋutasesẽtɔe. Eyata mewɔ nuku o be, agbledelaawo bu Luther yomemɔfialae. Luther gade aƒetɔ anyigbatɔ siawo hã dzi le woƒe aglãdzedze ɖe Katoliko fiagã la ŋu me. Le nyateƒe me la, Protestanttɔwo, si nye alesi wova yɔa Luther yomedzelawoe, ɖo dunyaheha aɖe anyi tso woƒe aglãdzedzea ƒe gɔmedzedze ke. Aleke ŋusẽ si va su Luther si gblẽ nu le eŋui? Egblẽ nu le eŋu vevie. Le kpɔɖeŋu me, togbɔ be etsi tre ɖe nyaƒoƒo ɖe amesiwo ɖea ɖeklemi le mawusubɔsubɔ ŋu dzi zizi akpasesẽtɔe ŋu gbã hã la, emegbe ede dzi ƒo na eƒe dunyahehe me xɔlɔ̃wo be woawu amesiwo tsi tre ɖe tsidede ta na vidzĩwo ŋu la to dzotɔtɔ wo me.\nJohn Calvin nye osɔfo le Geneva, gake eva xɔ ŋkɔ ale gbegbe le dunyahehe hã me mlɔeba. Esi Michael Servetus ɖee fia kɔte be Mawuɖekaetɔ̃ nufiafia mesɔ le Ŋɔŋlɔawo nu o la, Calvin zã eƒe dunyahehe me ŋusẽa tsɔ de megbe na Servetus wuwu, amesi wotɔ dzoe ɖe ati ŋu. Aleke gbegbe wòtra ɖa tso Yesu ƒe nufiafiawo gbɔe nye si!\nÐewohĩ amesiawo ŋlɔ nusi Biblia gblɔ le Yohanes I, 5:19, si gblɔ be: “Xexeme blibo la katã le vɔ̃ɖitɔ la me” la be. Ðee wodi le anukware me be yewoatrɔ asi le dunyahehe ŋu le yewoƒe ɣeyiɣia me wòanyo ɖe edzi loo alo ŋusẽ ƒe amesisusu kple xɔlɔ̃dzedze amesiwo le ɖoƒe kɔkɔwo ye dzro woa? Eɖanye kae o, ɖe wòle be woaɖo ŋku Yesu ƒe nusrɔ̃la Yakobo ƒe nya siwo tso gbɔgbɔ me la dzi hafi, egblɔ be: “Mienya bena, xexeame ƒe xɔlɔ̃dzedze enye ketɔnyenye na Mawu oa? Eyaŋuti amesi dina be, yeanye xexeame ƒe xɔlɔ̃ la, etsɔ eɖokui wɔ Mawu ƒe ketɔ.” (Yakobo 4:4) Yakobo nya be Yesu gblɔ na eyomedzelawo do ŋgɔ be: “Wometso xexeame o, abe alesi nye hã nyemetso xexeame o ene.”—Yohanes 17:14.\nGake, togbɔ be ame geɖe nya be mele be Kristotɔwo nakpɔ gome le xexeame ƒe nuwɔna vɔ̃wo me o hã la, wo dometɔ geɖe meda asi ɖe akpa aɖeke dzi mademade kura le dunyahehe me, si nye ‘xexeame ƒe akpa aɖeke manyemanye,’ dzi o. Wogblɔna be akpaɖekedzimademade sia xea mɔ ɖe Kristotɔwo ƒe lɔlɔ̃ɖeɖefia bliboe nu. Woxɔe se be ele be subɔsubɔhakplɔlawo nade nu dunya me ahawɔ akpa aɖe le nufitifitiwɔwɔ kple madzɔmadzɔnyenye nu tsitsi me. Gake ɖe wònye nyateƒe be akpaɖekedzimademade si ŋu Yesu fia nu le la tsi tre ɖe ɖetsɔtsɔ le eme na amewo bliboe ŋua? Ðe Kristotɔ ate ŋu agbe dunyahehenuwɔna siwo dea mama amewo me eye le ɣeyiɣi ma ke me la, wòate ŋu ana kpekpeɖeŋu adodoe amewoa? Nyati si kplɔe ɖo adzro biabia siawo me.\n^ mm. 5 Woɖe dunyahehe gɔme be enye “nuwɔna siwo do ƒome kple dukɔ alo nuto aɖe dzi ɖuɖu, vevietɔ ekuna ɖe ame ɖekaɖekawo kple dunyaheha vovovo siwo le dzi ɖum alo esiwo di be yewoaxɔ dziɖuŋusẽ la dome nyahehewo alo nyaʋiʋliwo ŋu.”—The New Oxford Dictionary of English.\nSubɔsubɔhakplɔlawo lɔ̃ faa bla nu kple dziɖulawo abe Fiagã Konstantino ene, esi wodi be yewoanye dziɖuɖumegãwo ta\nNukatae subɔsubɔhakplɔla xɔŋkɔwo hea dunya?\nƉoe Ɖe Amewo Ɖoe Ɖe Amewo Ðe Wòle Be Subɔsubɔhakplɔlawo Nahe Dunya?\nw04 5/1 axa 3-5


Nu Siwo Nana Ƒomewo Kpɔa Dzidzedze—Dɔ Sesẽ Wɔwɔ\nGBE BUBU Afrikaans Albanian Amerika Tokunɔgbe Amharic Arabic Armenian Armenian (West) Aymara Azerbaijani Azerbaijani (Cyrillic) Baoule Bassa (Cameroon) Bengali Bislama Boulou Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Cibemba Cinyanja Colombia Tokunɔgbe Croatian Czech Danish Douala Drehu Dutch Efik Estonian Eŋlisi Eʋegbe Fijian Finnish Franse Georgian German Germany Tokunɔgbe Greek Greenlandic Gujarati Gun Haitian Creole Hebrew Hiligaynon Hindi Hiri Motu Hmong (Ɣi) Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kiluba Kinyarwanda Kirghiz Kiribati Kirundi Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Latvian Lingala Lithuanian Lomwe Luganda Luvale Macedonian Macua Malagasy Malay Malayalam Maltese Mambwe-Lungu Marathi Mauritian Creole Mbunda Mexico Tokunɔgbe Mongolian Myanmar Ndebele (Zimbabwe) Nepali Norwegian Otetela Pangasinan Papiamento (Aruba) Papiamento (Curaçao) Persian Poland Tokunɔgbe Polish Portuguese Portuguese (Portugal) Punjabi Quebec Tokunɔgbe Quechua (Bolivia) Quichua (Chimborazo) Quichua (Imbabura) Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenian Solomon Islands Pidgin Spain Tokunɔgbe Spanish Sunda Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tshiluba Tshwa Tsonga Turkish Tuvaluan Twi Ukrainian Urdu Uzbek Venezuela Tokunɔgbe Vietnamese Wallisian Waray-Waray Wayuunaiki Welsh Wolaita Xhosa Yoruba Zulu\nNe èsrɔ̃ dɔ sesẽ wɔwɔ la ɖeko wòle abe kamedede ene; aɖe vi na wò fifia kple etsɔme siaa\nAme siwo doa vevie dɔ la mehena ɖe megbe le dɔ ŋu o. Ke boŋ wowɔa dɔ sesĩe, ne dɔa nye dɔ tsɛ gɔ̃ hã, tsɔ kpɔa woƒe nuhiahiãwo gbɔ eye wokpena ɖe ame bubuwo hã ŋu.\nMíelɔ̃ alo míelɔ̃ o, ne míele agbe ko la agba le mía dzi. Le xexe si me amewo megalɔ̃na be yewoawɔ dɔ sesẽ o me la, ne ame doa vevie dɔ la, ade edzi.—Nyagblɔla 3:13.\n“Mesrɔ̃e be ne èdoa vevie dɔ la, enyea dada na ame eye wònana ame ƒe dzi dzea eme. Le nyateƒe me la, dzidzeme si mekpɔna la kpe ɖe ŋunye meva lɔ̃ dɔwɔwɔ. Ne nɔnɔme nyui le asiwò ɖe dɔ ŋu la, ana ŋkɔ nyui hã nanɔ ŋuwò.”—Reyon.\nNɔnɔme nyui ate ŋu anɔ asiwò ɖe dɔ ŋu ne èwɔ ɖe afɔɖoƒe siawo dzi.\nSrɔ̃ ale si nàwɔ nuwo memie. Ne èle aƒemedɔ, sukudɔdeasi, alo le dɔ bubu aɖe wɔm la, wɔe kple dzi blibo. Ne èva nya dɔ aɖe wɔwɔ la, di mɔ siwo dzi nàto awɔe nyuie, wòatsɔ eye wòanyo wu. Ne èva bi ɖe dɔa wɔwɔ me la, ana dɔa wɔwɔ nadzɔ dzi na wò geɖe wu.\nBIBLIA ƑE MƆFIAME: “Èkpɔ ame si bi ɖe eƒe dɔ ŋua? Fiawo ŋkumee wòado ɖo; mado ɖe ame tsɛwo ŋkume o.”—Lododowo 22:29.\nKpɔ ale si wò dɔa aɖe vi na ame bubuwo. Le go geɖe me la, ne èwɔa wò dɔwo nyuie la, aɖe vi na ame bubuwo. Le kpɔɖeŋu me, ne èléa fɔ ɖe aƒemedɔwo ŋu la, àna nuwo nanɔ bɔbɔe na ƒomea me tɔwo.\nBIBLIA ƑE MƆFIAME: “Dzidzɔ geɖe le nunana me wu nuxɔxɔ.”—Dɔwɔwɔwo 20:35.\nWɔ dɔa wu esi wobia tso asiwò. Le esi nàwɔ dɔa ƒe sue aɖe ko la, dze agbagba nàwɔe wu esi wobia tso asiwò. Esia fia be mehiã be ame aɖe nazi dziwò be nàwɔ dɔ aɖe hafi nàwɔe o.—Mateo 5:41.\nBIBLIA ƑE MƆFIAME: “Nu nyui si nàwɔ la naganye le dzizizi ta o, ke boŋ wòanye esi wò ŋutɔ nèlɔ̃ faa be yeawɔ.”—Filemon 14.\nDa sɔ. Ame si doa vevie dɔ mewɔa kuvia o, eye mevuna ɖe dɔ ŋu gbea ɖiɖiɖeme o. Edana sɔna, sea vivi na dɔ sesẽ wɔwɔ eye wòɖina ɖe eme hã.\nBIBLIA ƑE MƆFIAME: “Gbɔɖeme asiʋlo ɖeka nyo wu dɔ sesẽ wɔwɔ kple dagbadagba ɖe yame asi-ʋlo eve.”—Nyagblɔla 4:6.\nXlẽ nu tso aɖaŋu nyui siwo Biblia ɖo ku ɖe ale si nàwɔ ase vivi na wò dɔwɔwɔ ahakpɔ dzidzɔ ɖe eŋu la dometɔ aɖewo ŋu.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! Nu 12 Siwo Nana Ƒomewo Kpɔa Dzidzedze\nNu 12 Siwo Nana Ƒomewo Kpɔa Dzidzedze\nNYƆ! Nu 12 Siwo Nana Ƒomewo Kpɔa Dzidzedze


Yesaya 59 | Biblia Le Internet Dzi | Xexe Yeye Gɔmeɖeɖe\nIsrael ƒe nu vɔ̃ tee ɖa tso Mawu gbɔ (1-8)\nNu vɔ̃wo me ʋuʋu (9-15a)\nYehowa xɔna na dzimetrɔlawo (15b-21)\n59 Kpɔ ɖa! Yehowa ƒe alɔ meto ɖe eme be mate ŋu axɔ na ame o,+Eye eƒe to meku be mate ŋu ase nu o.+ 2 Ke boŋ miaƒe vodadawoe ma mia kple mia Mawu dome.+ Miaƒe nu vɔ̃woe na wòɣla ŋkume ɖe mi,Eye wògbe toɖoɖo mi.+ 3 Elabena miaƒe asiwo ƒo ʋu,+Eye vodada le miaƒe asibidɛwo ŋu. Miaƒe nuyiwo daa alakpa,+ eye miaƒe aɖewo gblɔa nya tovowo. 4 Ame aɖeke meli si biaa dzɔdzɔenyenye ta sena o,+Eye ame aɖeke metoa nyateƒe le ʋɔnu o. Woɖoa ŋu ɖe nu dzodzrowo* ŋu,+ eye wogblɔa nya siwo meɖea vi aɖeke o. Wofɔa fuɖename ƒe fu, eye wodzia nu vɔ̃ɖi.+ 5 Woƒoa da vɔ̃ɖi ƒe azi,Eye wolɔ̃a yiyiɖɔ.+ Ame sia ame si ɖu da la ƒe azi la aku,Eye dzakpata ado tso azi si wogbã la me. 6 Woƒe yiyiɖɔ la mazu avɔ o,Eye womate ŋu atsyɔ nu si wowɔ la o.+ Woƒe dɔwɔwɔwo vɔ̃ɖi,Eye wotsɔa woƒe asiwo wɔa ŋutasẽnuwo.+ 7 Woƒe afɔwo tsɔna ɖe nu vɔ̃ɖi wɔwɔ ŋu,Eye wole abla ɖem be yewoakɔ ʋu maɖifɔ ɖi.+ Woƒe susuwo nye susu vɔ̃ɖiwo;Gbegblẽ kple xaxa le woƒe mɔwo dzi.+ 8 Womenya ŋutifafamɔ la o,Eye nu dzɔdzɔe wɔwɔ aɖeke mele wo toƒe o.+ Wona woƒe mɔwo glɔ̃;Ame siwo toa wo dzi la dometɔ aɖeke manya ŋutifafa o.+ 9 Esia tae ʋɔnu dzɔdzɔe dɔdrɔ̃ le adzɔge na mí,Eye nu dzɔdzɔe wɔwɔ megogo mí o. Míele mɔ kpɔm na kekeli, ke kpɔ ɖa, vivitie li;Míele mɔ kpɔm na keklẽ, ke blukɔ me ko zɔm míele.+ 10 Míele asi tsam le gli ŋu abe ŋkuagbãtɔwo ene,Míele asi tsam abe ame siwo ƒe ŋku tsi ene.+ Míekli nu le ŋdɔkutsu dzatsɛ abe zã me ene;Míele ko abe ame kukuwo ene le ame kakowo dome. 11 Mí katã míele gbe tem abe sisiblisiwo ene,Eye míele xɔxlɔ̃m nublanuitɔe abe ahɔnɛwo ene. Míele mɔ kpɔm na ʋɔnu dzɔdzɔe dɔdrɔ̃, ke ɖeke meli o;Míele mɔ kpɔm na xɔname, ke ele adzɔge ʋĩi tso mía gbɔ. 12 Elabena míaƒe aglãdzedzewo sɔ gbɔ le ŋkuwòme;+Eye míaƒe nu vɔ̃wo dometɔ ɖe sia ɖe le ɖase ɖim le mía ŋu.+ Elabena míedze si míaƒe aglãdzedzewo,Eye míaƒe vodadawo la, míenya wo keŋ.+ 13 Míeda vo, eye míegbe nu le Yehowa gbɔ;Míetrɔ megbe de mía Mawu la, Míegblɔ teteɖeanyi kple aglãdzedze ŋu nya,+Míefɔ aʋatso ƒe fu, eye míegblɔ alakpanya tso dzi me.+ 14 Wonya ʋɔnu dzɔdzɔe dɔdrɔ̃ ɖo ɖe megbe,+Eye nu dzɔdzɔe wɔwɔ le adzɔge ʋĩi ke;+Elabena nyateƒe* kli nu le ablɔ me,Eye nu dzɔdzɔe wɔwɔ mete ŋu ge ɖe eme o. 15 Nyateƒe* bu,+Eye woha ame sia ame si trɔ ɖa le nu vɔ̃ɖi wɔwɔ ŋu. Yehowa kpɔ esia eye medzɔ dzi nɛ o.*Elabena ʋɔnu dzɔdzɔe dɔdrɔ̃ meli o.+ 16 Ekpɔe be ame aɖeke meli o,Ewɔ nuku nɛ be avuléla aɖeke meli o,Eya ta eƒe alɔ xɔ nɛ,*Eye eya ŋutɔ ƒe dzɔdzɔenyenye kpe ɖe eŋu. 17 Ale wòdo dzɔdzɔenyenye abe gawu ene,Eye wòɖɔ xɔxɔ* ƒe gakuku ɖe ta.+ Edo hlɔ̃biabia abe awu ene+Eye wòdo dzonɔameme abe awudziwui* ene. 18 Aɖo eteƒe na wo ɖe woƒe nuwɔnawo nu:+ Dɔmedzoe ava eƒe ketɔwo dzi, eye wòaɖo eteƒe na eƒe futɔwo.+ Axe nu si ƒukpowo dze na la ŋuti fe na wo. 19 Woade asi Yehowa ƒe ŋkɔ la vɔvɔ̃ me tso ɣetoɖoƒeKple eƒe ŋutikɔkɔe vɔvɔ̃ me tso ɣedzeƒe,Elabena ava do abe tɔ si le sisim sesĩe,Si Yehowa ƒe gbɔgbɔ lɔ ɖe nu ene. 20 “Gbugbɔƒlela+ ava Zion,+Agbugbɔ ame siwo trɔ tso woƒe dzidadawo me le Yakob la aƒle,”+ Yehowa ye gblɔe. 21 “Ke esiae nye nye nu, si mebla kpli wo,”+ Yehowa ye gblɔe. “Womaɖe nye gbɔgbɔ si le dziwò kple nye nya siwo mede nuwò la ɖa le wò nu me, alo le viwòwo ƒe nu me loo alo tɔgbuiyɔviwòwo ƒe nu me o, tso fifia yi mavɔmavɔ me,” Yehowa ye gblɔe.\n^ Alo, “nu ƒuƒluwo.”\n^ Alo, “anukwareɖiɖi.”\n^ Egɔmeɖeɖe tẽe, “eye esia vɔ̃ɖi le eŋkume.”\n^ Alo, “eƒe alɔ he dziɖuɖu vɛ nɛ.”\n^ Alo, “dziɖuɖu.”\n^ Alo, “awudziwui si ŋu abɔ mele o.”


2 Samuel 10 | Biblia Le Internet Dzi | Xexe Yeye Gɔmeɖeɖe\nAmon kple Siria dzi ɖuɖu (1-19)\n10 Emegbe la, Amonitɔwo+ ƒe fia ku, eye via Hanun zu fia ɖe eteƒe.+ 2 Eye David gblɔ be: “Mave Hanun, Nahas vi, nu abe ale si fofoa ve nunye ene.” Eya ta David dɔ eƒe dɔlawo be woayi aɖafa akɔ nɛ le fofoa ƒe ku ta. Gake esi David ƒe dɔlawo va Amonitɔwo ƒe anyigba dzi la, 3 Amonitɔwo ƒe amegãwo gblɔ na woƒe aƒetɔ Hanun be: “Èsusu be bubudede fofowò ŋu tae David dɔ akɔfalawo ɖe gbɔwò ɖoa? Ðe menye be woatsa le dua me ahatsa ŋku le eme, eye woamui aƒu anyi tae David dɔ eƒe dɔlawo ɖe gbɔwò oa?” 4 Ale Hanun lé David ƒe dɔlawo helũ ge na wo afãafã,+ eye wòlã woƒe awuwo ɖe domedome ɖe agɔnu keŋ, eye wòdo mɔ wo. 5 Esi wova gblɔe na David la, edɔ amewo ɖa enumake be woayi aɖakpe wo, elabena woɖi gbɔ ŋutsuawo ŋutɔ; eye fia la gblɔ na wo be: “Minɔ Yeriko+ va se ɖe esime miaƒe ge nato hafi miagbɔ.” 6 Ke Amonitɔwo va kpɔe be yewole ʋeʋẽm ɖe David,* eya ta Amonitɔwo dɔ ame woyi ɖada Siriatɔ siwo le Bet-Rehob+ kple Siriatɔ siwo le Zoba,+ wole aʋawɔla afɔzɔla akpe blaeve, eye woda ame akpe ɖeka tso Maaka-fia+ gbɔ kple ame akpe wuieve tso Istob.*+ 7 Esi David see la, edɔ Yoab kple aʋakɔ blibo la katã kpakple eƒe ŋutsu kalẽtɔ sesẽtɔwo ɖa.+ 8 Amonitɔwo ho le aʋalɔgowo me ɖadze aʋa ɖe dua ƒe agbo nu; eye Siriatɔ siwo tso Zoba kple Rehob hã dze aʋa wotɔwotɔe le gbea dzi, hekpe ɖe Istobtɔwo* kple Maakatɔwo ŋu. 9 Esi Yoab kpɔ be wodze aʋa ɖe ye ŋu le ŋgɔ kple megbe la, etia Israel ƒe aʋawɔla bibi aɖewo, eye wòna woho le aʋalɔgowo me yi ɖakpe kple Siriatɔwo.+ 10 Ke etsɔ aʋakɔ la ƒe kpɔtɔea de asi na nɔvia Abisai+ be woaho le aʋalɔgowo me aɖakpe kple Amonitɔwo.+ 11 Eye wògblɔ be: “Ne Siriatɔwo sesẽ wum la, ekema nàva xɔ nam; ke ne Amonitɔwo sesẽ wu wò la, ekema mava xɔ na wò. 12 Na míasẽ ŋu awɔ kalẽ+ ɖe míaƒe dukɔ la kple mía Mawu ƒe duwo ta, eye Yehowa awɔ nu si nyo eŋu.”+ 13 Yoab kple eƒe aʋakɔ la ho yi ɖakpe Siriatɔwo, eye wosi le Yoab nu.+ 14 Esi Amonitɔwo kpɔ be Siriatɔwo si la, woawo hã wosi le Abisai nu heva du la me. Le esia megbe la, Yoab trɔ le Amonitɔwo yome yi Yerusalem. 15 Esi Siriatɔwo kpɔ be Israel-viwo ɖu yewo dzi la, wogaƒo wo ɖokuiwo nu ƒu.+ 16 Eye Hadadezer+ dɔ woyi ɖakplɔ Siriatɔ siwo le Tɔsisi*+ la ƒe nutoa me la vɛ; eye wova Helam, eye Hadadezer ƒe aʋafia Sobak le wo nu. 17 Esi wova gblɔe na David la, enumake eƒo Israel-ʋakɔ la katã nu ƒu, eye wòtso Yordan-tɔsisi heva Helam. Eye Siriatɔwo ho le aʋalɔgowo me ɖakpe aʋa kple David.+ 18 Ke Siriatɔwo si le Israel nu; eye David wu tasiaɖamdola alafa adre kple sɔdola akpe blaene le Siriatɔwo dome, eye wòda nu woƒe aʋafia Sobak ƒu anyi wòku ɖe afi ma.+ 19 Esi fia siwo katã nye Hadadezer teviwo kpɔ be Israel ɖu yewo dzi la, enumake wowɔ ŋutifafa kple Israel, eye wova zu wo teviwo;+ eye Siriatɔwo vɔ̃na be yewoagakpe ɖe Amonitɔwo ŋu.\n^ Alo, “Tobtɔwo gbɔ.”\n^ Alo, “Tobtɔwo.”


Nyagblɔla 6 | Biblia Le Internet Dzi | Xexe Yeye Gɔmeɖeɖe\nKesinɔnuwo ƒe amesinɔnɔ dzidzɔ makpɔmakpɔe (1-6)\nKpɔ dzidzɔ ɖe nu si le asiwò fifia ŋu (7-12)\n6 Vɔ̃ bubu aɖe li si megakpɔ le ɣea te, si dzɔna ɖe amegbetɔwo dzi edziedzi: 2 Mawu vavã la na kesinɔnu, ŋutilãmenu kple bubu ame aɖe, ale be nu siwo dzronɛ la katã sua esi;* gake Mawu vavã la menana wòɖunɛ o, ke ame tutɔ boŋue va ɖunɛ. Esia nye tofloko kple fuwɔame gã aɖe. 3 Ne ame aɖe dzi vi alafa, eƒe agbenɔƒewo sɔ gbɔ, eye wòtsi xɔ ƒe geɖe, gake metsɔ eƒe nu nyuiwo ɖi ƒoe na eɖokui* hafi yi yɔdo me o* la, ekema magblɔ be vi si ku hafi wodzi nyo wui.+ 4 Elabena dzodzroe vi sia dzɔ hetrɔ yi viviti me, eye eƒe ŋkɔ bu ɖe viviti me. 5 Togbɔ be mekpɔ ɣe gɔ̃ hã kpɔ loo alo nya naneke o hã la, etɔ me nyo wu ame kemɛa tɔ.*+ 6 Nenye be ame nɔ agbe ƒe akpe ɖeka zi gbɔ zi eve, gake mekpɔ dzidzɔ aɖeke le agbe me o ɖe, viɖe kae wònye? Menye teƒe ɖeka ko yim amewo katã le oa?+ 7 Amegbetɔ ƒe dɔ sesẽ wɔwɔwo katã la, eƒe nu ko wòwɔnɛ na;+ gake meɖia ƒo* ɣeaɖekeɣi o. 8 Elabena nu ka mee nunyala le ŋgɔ na bometsila le,+ alo viɖe kae ame dahe kpɔna ne enya ale si wòanɔ te ɖe agbea nu?* 9 Enyo be woakpɔ dzidzɔ ɖe nu si ame ƒe ŋku kpɔ ŋu wu be woanɔ nudzodzrowo* yome. Esia hã tofloko kple dagbadagba ɖe yame ko wònye. 10 Nu sia nu si li la, wona ŋkɔe xoxo, eye wonya ale si amegbetɔ le; eye mate ŋu ahe nya kple ame si sesẽ wui la o. 11 Ne nyawo* sɔ gbɔ fũu la, nya gbɔlowo hã sɔa gbɔ fũu; eye viɖe kae amegbetɔ kpɔna tsoa eme? 12 Ame kae nya nu nyuitɔ si wòle be amegbetɔ nawɔ le eƒe agbemeŋkeke ʋɛ siwo nye tofloko, siwo nu va yina abe vɔvɔli ene la me?+ Elabena ame kae ate ŋu agblɔ nu si ava dzɔ le ɣea te le ame ƒe ku megbe la nɛ?\n^ Alo, “sua eƒe luʋɔ si.”\n^ Alo, “eye yɔdo hã mesu esi o.”\n^ Egɔmeɖeɖe tẽe, “eŋu vo wu ame kemɛa.”\n^ Alo, “eƒe luʋɔ meɖia ƒo.”\n^ Egɔmeɖeɖe tẽe, “be wònya zɔzɔ le agbagbeawo ŋkume?”\n^ Alo, “eƒe luʋɔ ƒe nudzodzrowo.”\n^ Agate ŋu afia, “nuwo.”


Fia Nyateƒea Amewo | Nusɔsrɔ̃\n“Oo Yehowa, . . . wò nyawo katã nye nyateƒe.”—PS. 119:159, 160.\nHADZIDZI: 29, 53\nNu kae wòle be wòanye míaƒe taɖodzinu vevitɔ le míaƒe gbeƒãɖeɖedɔa me?\nNu ka tae wona Dɔwɔnu Siwo Míetsɔ Fiaa Nui la mí ɖo?\nDɔwɔnuawo dometɔ kae nàdi be yeanya zazã nyuie wu?\n1, 2. (a) Dɔ kae nɔ vevie na Yesu wu le agbe me, eye nu ka tae? (b) Nu kae wòle be míawɔ be míanye ‘Mawu ƒe hadɔwɔla’ kpɔdzidzedzewo?\nESIME Yesu Kristo nɔ anyigba dzi la, enye atikpala, eye emegbe eva zu nufiala. (Marko 6:3; Rom. 15:8) Ebi ɖe dɔ evea siaa me ale gbegbe. Esime wònye atikpala la, esrɔ̃ ale si wòawɔ atikpalawo ƒe dɔwɔnuwo ŋu dɔ atsɔ akpa atinu siwo ŋu viɖe le na amewo. Esime wònye nya nyuia fiala la, ezã Ŋɔŋlɔawo me sidzedze deto si le esi la aɖaŋutɔe tsɔ kpe ɖe amewo ŋu wose nyateƒe si le Mawu ƒe Nyaa me la gɔme. (Mat. 7:28; Luka 24:32, 45) Esi Yesu xɔ ƒe 30 la, eɖe asi le atikpakpadɔa ŋu, elabe enyae be nya nyuia fiafia amewo ye nye dɔ vevitɔ kekeake. Egblɔ be gbeƒãɖeɖe Mawu Fiaɖuƒe ŋuti nya nyui la nye susu siwo tae Mawu dɔ ye ɖo ɖe anyigba dzi la dometɔ ɖeka. (Mat. 20:28; Luka 3:23; 4:43) Eya ta, Yesu na nya nyuia fiafia amewo va zu eƒe agbemedɔ vevitɔ, eye edi be ame bubuwo nava wɔ ɖeka kpli ye yewoawɔ dɔ sia.—Mat. 9:35-38.\n2 Ðewohĩ menye atikpalawoe míenye ya o, gake mí katã míenye subɔla siwo fiaa nya nyuia amewo. Dɔ sia le vevie ale gbegbe be Mawu ŋutɔ ƒe asi le eme, elabe Biblia gblɔ be, míenye “Mawu ƒe hadɔwɔlawo.” (1 Kor. 3:9; 2 Kor. 6:4) Míelɔ̃ ɖe edzi be “[Yehowa ƒe] nyawo katã nye nyateƒe.” (Ps. 119:159, 160) Esia tae míekpɔa egbɔ be ‘míewɔa nyateƒenya la ŋu dɔ pɛpɛpɛ’ le míaƒe gbeƒãɖeɖedɔa me ɖo. (Xlẽ 2 Timoteo 2:15.) Eya ta, míeyia edzi kua kutri vevie be míabi ɖe Biblia, si nye dɔwɔnu vevitɔ si míezãna tsɔ fiaa nyateƒea amewo tso Yehowa, Yesu kple Fiaɖuƒea ŋu la zazã me. Eye Yehowa ƒe habɔbɔa hã trɔ asi le dɔwɔnu vevi bubuwo ŋu na mí be woakpe ɖe mía ŋu míakpɔ dzidzedze le míaƒe subɔsubɔdɔa me, eye ele be míanya wo zazã nyuie. Míeyɔa dɔwɔnu siawo be Dɔwɔnu Siwo Míetsɔ Fiaa Nui.\n3. Nu kae wòle be wòanye míaƒe taɖodzinu le ɣeyiɣi si susɔ na mí be míaɖi ɖase na amewo la me, eye aleke Dɔwɔwɔwo 13:48 kpena ɖe mía ŋu be míawɔ esiae?\n3 Ðewohĩ àbia ɖokuiwò be, nu ka tae míeyɔa dɔwɔnuawo be Dɔwɔnu Siwo Míetsɔ Fiaa Nui, ke menye Dɔwɔnu Siwo Míetsɔ Ðea Gbeƒãe o? “Gbeƒãɖeɖe” fia be woakaka gbedeasi aɖe; gake “nufiafia” ya fia be woana gbedeasia nage ɖe amewo ƒe dzi kple susu me, ale be woawɔ nu si wosrɔ̃ la dzi. Le ɣeyiɣi si susɔ na mí be míatsɔ aɖi ɖase na amewo me la, ele be wòanye míaƒe taɖodzinu be míadze Biblia nusɔsrɔ̃wo gɔme kple amewo ahafia nyateƒea wo. Esia fia be míaku kutri vevie adi ame siwo katã si “dzi ƒe nɔnɔme nyui le hena agbe mavɔ kpɔkpɔ,” eye míakpe ɖe wo ŋu woava zu Yehowa subɔlawo.—Xlẽ Dɔwɔwɔwo 13:44-48.\n4. Aleke míawɔ anya ame siwo si “dzi ƒe nɔnɔme nyui le hena agbe mavɔ kpɔkpɔ,” eye aleke míawɔ ake ɖe wo ŋu?\n4 Aleke míawɔ anya ame siwo si “dzi ƒe nɔnɔme nyui le hena agbe mavɔ kpɔkpɔ”? Abe ale si wònɔ le ƒe alafa gbãtɔ me ene la, mɔ si ko dzi míato ake ɖe ame siawo ŋue nye be míaɖi ɖase na amewo. Eya ta, ele be míawɔ abe ale si tututu Yesu gblɔ ene, esi wògbɔ be: “Du sia du alo kɔƒe sia kɔƒe si me mieyi la, midi ame siwo dze le eme la.” (Mat. 10:11) Le nyateƒe me la, míekpɔa mɔ be ame siwo si dzi ƒe nɔnɔme nyui mele o, dadalawo, alo ame siwo metsɔ ɖeke le Mawu ƒe nyaa me o la naɖo to nya nyuia o. Dzi anukwaretɔwo, ɖokuibɔbɔlawo kple ame siwo nyateƒea ƒe dɔ le wuwum la dim míele. Míate ŋu atsɔ amewo didi alea asɔ kple ale si Yesu dia ati nyuitɔ si wòatsɔ akpa xɔmenuwo, ʋɔtruwo, kɔkutiwo, alo nu bubuwo esime wònye atikpala. Ne enya ke ɖe ati nyuitɔ ŋu ko la, ekema ate ŋu azã eƒe dɔwɔnuawo kple aɖaŋu si le esi la atsɔ akpa nu si wòdi. Ele be míawo hã míawɔ nenema ke esime míele agbagba dzem be míawɔ dzi nyuitɔwo woanye nusrɔ̃lawo.—Mat. 28:19, 20.\n5. Nu kae wòle be míanya tso míaƒe Dɔwɔnu Siwo Míetsɔ Fiaa Nui la ŋu? Wɔ eƒe kpɔɖeŋu. (Kpɔ foto siwo le nyati sia ƒe gɔmedzedze.)\n5 Taɖodzinu aɖe tae wozãa dɔwɔnu ɖe sia ɖe ɖo. Le kpɔɖeŋu me, bu atikpalawo ƒe dɔwɔnu siwo Yesu zã ŋu kpɔ. * Ehiã dɔwɔnu si wòatsɔ adzidze atikpo alo atsɔ awɔ dzeside ɖe eŋu; esi wòatsɔ atso ati, esi wòatsɔ aɖe do ɖe eme kple esi wòatsɔ akpa atia; esi wòatsɔ adzidze nu si kpam wòle ahakpɔe be meviã o ke boŋ edzɔ kã, kple dɔwɔnu siwo wòatsɔ alé ati vovovowo akpe nyuie. Nenema kee wòle le míaƒe Dɔwɔnu Siwo Míetsɔ Fiaa Nui la gome; taɖodzinu aɖe tae míezãa wo dometɔ ɖe sia ɖe ɖo. Eya ta, na míalé ŋku ɖe míaƒe dɔwɔnawo ŋu ahakpɔe ɖa be aleke wòle be míazã dɔwɔnu vevi siawoe hã.\nDƆWƆNU SIWO NANA AMEWO NYANA AME SIWO MÍENYE\n6, 7. (a) Aleke nèzãa kadodogbalẽviawoe? (b) Nu ka tae míezãa hame ƒe kpekpewo ƒe amekpegbalẽvia ɖo?\n6 Kadodogbalẽviwo. Togbɔ be dɔwɔnu siawo le sue ŋutɔ hã la, wowɔa akpa vevi aɖe, elabe míetea ŋu zãa wo tsɔ nana amewo nyaa ame siwo míenye, eye míetsɔa wo hea amewo ƒe susu yia míaƒe Internet nyatakakadzraɖoƒea hã dzi. Ne woyi nyatakakadzraɖoƒea la, woate ŋu asrɔ̃ nu geɖe tso mía ŋu eye woate ŋu abia be míava srɔ̃ Biblia kpli yewo gɔ̃ hã. Va de asi na fifia la, ame siwo wu 400,000 sɔŋ bia to jw.org dzi be míasrɔ̃ Biblia kpli yewo, eye ame alafa geɖe toa mɔ sia dzi gbe sia gbe biana be míava srɔ̃ Biblia kpli yewo! Anyo ŋutɔ be kadodogbalẽvi ʋɛ aɖewo nanɔ ŋuwò ale be nàte ŋu awɔ mɔnukpɔkpɔ siwo aʋu ɖi na wò le wò gbe sia gbe dɔwɔnawo me be nàɖi ɖase la ŋu dɔ nyuie.\n7 Amekpegbalẽviwo. Dɔwɔnu si míeyɔna be hamea ƒe kpekpewo ƒe amekpegbalẽvi la wɔa dɔ eve. Woŋlɔ ɖe edzi be: “Míele kpewòm be nàva kpɔ gome le Biblia sɔsrɔ̃ me kple Yehowa Ðasefowo.” Eyome agbalẽvia tsɔ tiatia eve ɖo amea ŋkume be, ate ŋu awɔ esia “le míaƒe kpekpewo me,” alo wòana ‘mía dometɔ ɖeka nava srɔ̃e kplii.’ Eya ta, menye ɖeko dɔwɔnu sia nana amewo nyana ame siwo míenye ko evɔ o, ke míegazãnɛ hã tsɔ kpea ame siwo “nyae be gbɔgbɔmenuwo hiã yewo” la be woava wɔ ɖeka kpli mí míasrɔ̃ Biblia. (Mat. 5:3) Ke hã, amewo ate ŋu ade míaƒe kpekpewo faa, woɖalɔ̃ be míasrɔ̃ Biblia kpli yewo alo womelɔ̃ o. Ne wode míaƒe kpekpeawo la, ana mɔnukpɔkpɔ wo woakpɔ nu si gbegbe woate ŋu asrɔ̃ tso Biblia me.\n8. Nu ka tae wòle vevie ŋutɔ be amewo nade míaƒe kpekpewo zi ɖeka ya teti? Gblɔ eƒe kpɔɖeŋu.\n8 Ele vevie be míayi edzi anɔ amewo kpem be woade míaƒe kpekpewo, neglonegloa, zi ɖeka ya teti. Nu ka tae? Nu si tae nye be, woakpɔe be Yehowa Ðasefowo fiaa nyateƒe si tso Biblia me eye wokpena ɖe amewo ŋu be woanya Mawu, gake mele nenema le alakpasubɔsubɔhawo ya gome o. (Yes. 65:13) Ray kple Linda, siwo nye atsu kple asi siwo le Amerika la de dzesi esia ƒe aɖewoe nye esi va yi. Wotso nya me be ele be yewoate sɔlemedede. Woxɔ Mawu dzi se eye wodi be yewoanya nu geɖe tso eŋu, eya ta wodze sɔlemeha siwo katã le woƒe dugãa me la dede gɔme ɖekaɖeka. Sɔlemehawo kple tsɔtsiwo sɔ gbɔ le afi ma ŋutɔ. Woɖoe be yewoade dzesi nu eve aɖewo le sɔlemeha si me yewoanɔ la ŋu hafi aɖo eme. Gbãtɔe nye be, ele be yewoasrɔ̃ nu nyui aɖe le woƒe subɔsubɔwɔnaa me, eye eveliae nye be, ele be sɔlemehaa me tɔwo ƒe awudodo nasɔ ɖe ame siwo gblɔna be Mawu subɔlawoe yewonye la ƒe dzedzeme nu. Wowɔ esia hena ƒe aɖewo, eye wote ŋu de sɔleme siwo katã le woƒe dugãa me la ɖekaɖeka, gake ete ɖe wo dzi ŋutɔ be yewomeke ɖe nu si dim yewonɔ ŋu o. Womesrɔ̃ nu nyui aɖeke o, eye sɔlemedelawo medoa awu ɖe nɔnɔme nyui me kura o. Esi wode tsɔtsi mamlɛtɔ si wode dzesi ɖi vɔ la, Linda dzo yi dɔme, eye Ray ya trɔ ɖo ta aƒe me. Esi wònɔ mɔa dzi eye wòku eƒe ʋua va to Fiaɖuƒe Akpata aɖe ŋu la, egblɔ na eɖokui be, ‘Nu ka tae nyemayi aɖakpɔ nu si wɔm ame siawo hã le ɖa o?’ Esi wòyi la, afi mae dze edzi nɛ wu teƒe siwo katã wode va yi! Ame sia ame si le Fiaɖuƒe Akpataa me la xɔe nyuie hedo vivi ɖe eŋu eye woƒe awudodo hã sɔ nyuie ŋutɔ. Ray nɔ ŋgɔgbezikpuiawo dometɔ ɖeka dzi eye nu siwo wòsrɔ̃ la do dzidzɔ nɛ ŋutɔ! Ðeko wònɔ abe ale si apostolo Paulo gblɔe ene be, ame si de Kristotɔwo ƒe kpekpewo zi gbãtɔ la agblɔ be: “Mawu le mia dome vavã.” (1 Kor. 14:23-25) Tso gbe ma gbe la, Ray dea kpekpeawo Kwasiɖagbe ɖe sia ɖe; emegbe eva te kwasiɖa domedome kpekpe ɖe sia ɖe hã dede. Linda hã va dze kpekpeawo dede gɔme, eye togbɔ be woxɔ ƒe 70 kple edzivɔ hã la, wolɔ̃ be woasrɔ̃ Biblia kpli yewo eye wova xɔ nyɔnyrɔ.\nDƆWƆNU SIWO MÍEZÃNA TSƆ DZEA DZEÐOÐO GƆME\n9, 10. (a) Nu ka tae míaƒe traktwo zazã le bɔbɔe? (b) Gblɔ ale si míate ŋu azã trakt si nye Nu Kae Nye Mawu Fiaɖuƒe La? atsɔ aɖi ɖasee.\n9 Traktwo. Trakt enyi siwo zazã le bɔbɔe, siwo sɔ nyuie na dzeɖoɖowo gɔme dzedze la le mía si. Tso esime habɔbɔa dze trakt siawo tata gɔme le ƒe 2013 me va de asi na fifia la, wota ɖekaɖeka miliɔn 5,000 sɔŋ! Nu si nyo le dɔwɔnu siawo ŋue nye be, ne èsrɔ̃ wo dometɔ ɖeka zazã ko la, ànya ale si nàzã mamlɛawo katã hã, elabe wo nana ƒe mɔnu to mɔ ɖeka. Aleke nàte ŋu azã trakt aɖe atsɔ adze dzeɖoɖo gɔme kple ame aɖe?\n10 Ðewohĩ ètiae be yeazã trakt si nye Nu Kae Nye Mawu Fiaɖuƒe La? Tsɔ nyabiase si le trakt la ƒe axa gbãtɔ fia amea eye nàbiae be: “Ðe nèbu nu si Mawu Fiaɖuƒea nye ŋu kpɔa? Ðe nàgblɔ be enye . . . ?” Eyome biae be ŋuɖoɖo etɔ̃awo dometɔ kae wòatia hã. Mehiã be nàgblɔe nenye be eƒe ŋuɖoɖo sɔ alo mesɔ o, ke boŋ ɖeko nàʋu axa si woŋlɔ ɖo be, “Nya Si Biblia Gblɔ,” eye nàxlẽ Daniel 2:44 kple Yesaya 9:6 si me nyawo dze le afi ma la nɛ. Ne anya wɔ la, yi dzeɖoɖoa dzi kplii. Mlɔeba, he eƒe susu yi nyabiase si me miagava dzro la dzi, si dze le axa mamlɛa, afi si woŋlɔ ɖo be, “Bu Nya Sia Ŋu Kpɔ”: “Aleke agbenɔnɔ anɔ le Mawu Fiaɖuƒea ƒe dziɖuɖu te?” Emae anye nyabiase si me nàgava dzro kple amea emegbe. Ne ègayi amea gbɔ ake la, àte ŋu ahe susu ayi agbalẽ gbadza si nye Nya Nyui Si Tso Mawu Gbɔ! ƒe nusɔsrɔ̃ 7 lia dzi. Agbalẽ gbadza sia nye dɔwɔnu siwo míetsɔ dzea Biblia nusɔsrɔ̃ gɔme la dometɔ ɖeka.\nDƆWƆNU SIWO NANA AMEWO KANA ÐE BIBLIA DZI\n11. Susu ka tae míetaa míaƒe magazinewo ɖo, eye nu kae wòle be míanya tso wo ŋu?\n11 Magazinewo. Gbetakpɔxɔ kple Nyɔ! ye nye magazine siwo wotana le agbɔsɔsɔme kple esiwo gɔme woɖena ɖe gbe bubuwo me wu bubu ɖe sia ɖe le xexea me godoo! Esi wònye be amewo xlẽa magazine siawo le dukɔ geɖe me ta la, wotrɔ asi le woƒe tanyawo ŋu be woasɔ na amewo le afi sia afi. Ele be míazã dɔwɔnu siawo be míatsɔ ahe amewo ƒe susu ayi nu siwo le vevie ŋutɔŋutɔ le agbe me la dzi. Gake hafi míate ŋu ana magazine siawo naɖo ame siwo tututu hiã wo gbɔ la, ele be míanya ame siwo koŋ wotrɔ asi le wo dometɔ ɖe sia ɖe ŋu na.\n12. (a) Ame kawoe wotrɔ asi le Nyɔ! ŋu na, eye taɖodzinu ka tae wotanɛ ɖo? (b) Nuteƒekpɔkpɔ nyui kae su asiwò nyitsɔ laa le dɔwɔnu sia zazã me?\n12 Wotrɔ asi le Nyɔ! la ŋu koŋ na ame siwo menya nu boo aɖeke tso Biblia ŋu o. Ðewohĩ womenya naneke tso Kristotɔwo ƒe nufiafiawo ŋu o, alo ɖewohĩ womegakana ɖe subɔsubɔhawo dzi o, alo womenya be Biblia me nyawo ate ŋu aɖe vi na yewo o. Taɖodzinu vevi aɖe si le Nyɔ! ŋue nye be wòana nuxlẽlaa naka ɖe edzi be Mawu li. (Rom. 1:20; Heb. 11:6) Wogatrɔ asi le eŋu hã be wòakpe ɖe nuxlẽlaa ŋu wòaxɔe ase be Biblia nye “Mawu ƒe nya . . . abe ale si tututu wòle hã ene.” (1 Tes. 2:13) Nyɔ! etɔ̃ siwo wota le ƒe 2018 me ƒe tanyawoe nye: “Nu Si Nana Wokpɔa Dzidzɔ,” “Nu 12 Siwo Nana Ƒomewo Kpɔa Dzidzedze,” kple “Nu Si Akpe Ðe Ame Siwo Le Nu Xam La Ŋu.”\n13. (a) Ame kawoe wotrɔ asi le Gbetakpɔxɔ ƒe tata si míemana ŋu na? (b) Nuteƒekpɔkpɔ nyui kawoe su asiwò le dɔwɔnu sia zazã me?\n13 Gbetakpɔxɔ ƒe tata si míemana me nyawo kuna ɖe nya siwo ku ɖe Biblia ƒe nufiafia siwo ado dzidzɔ na ame siwo dea bubu Mawu kple eƒe Nyaa ŋu la ŋu. Togbɔ be wonya nanewo tso Biblia ŋu hã la, womese Biblia ƒe nufiafiawo gɔme nyuie o. (Rom. 10:2; 1 Tim. 2:3, 4) Gbetakpɔxɔ ƒe tata si míemana etɔ̃ siwo wota le ƒe 2018 me ƒe tanyawoe nye: “Ðe Biblia Gaɖea Vi Egbea?,” “Nu Kae Ava Dzɔ Le Etsɔme?,” kple “Ðe Mawu Tsɔa Ðe Le Eme Na Wòa?”\nDƆWƆNU SIWO ƲÃA AME\n14. (a) Nu kawoe nye video ene siwo le míaƒe Dɔwɔnu Siwo Míetsɔ Fiaa Nui dome la ƒe taɖodzinu? (b) Nuteƒekpɔkpɔ nyui kawoe su asiwò le video siawo zazã me?\n14 Videowo. Le Yesu ƒe ŋkekea me la, atikpalawo mezãa elektrikdɔwɔnuwo o. Gake egbea la, atikpalawo zãa elektrikdɔwɔnu siwo wotsɔ dzea ati, esiwo wotsɔ ɖea do ɖe ati me, esiwo wotsɔ zrɔ̃a ati ŋu, esiwo wotsɔ ƒoa gatagbadzɛwo ɖe ati me, kple bubuawo. Nenema kee egbea la, menye agbalẽwo koe nye dɔwɔnu siwo míezãna o, ke video nyuiwo hã li míeɖena fiana amewo. Wo dometɔ ene siwo le míaƒe dɔwɔnuawo domee nye: Nu Ka Tae Wònyo Be Nàsrɔ̃ Biblia?, Aleke Míewɔa Biblia-nusɔsrɔ̃e?, Nu Kawoe Yia Edzi Le Fiaɖuƒe Akpata Me?, kple Yehowa Ðasefowo—Ame Kawoe Míenye? Míaƒe video siwo ƒe didime mede miniti 3 o la ɖea vi ŋutɔ ne míele ɖase ɖim na ame aɖe zi gbãtɔ. Míate ŋu awɔ esiwo didi wu la ŋu dɔ ne míele tɔtrɔyiwo wɔm alo ne vovo le amea ŋu. Dɔwɔnu nyui siawo ate ŋu aʋã amewo woalɔ̃ míasrɔ̃ Biblia kpli yewo alo ade míaƒe kpekpewo.\n15. Ne ame aɖe kpɔ míaƒe videoawo le wo degbe me la, dɔ kae wòate ŋu awɔ ɖe edzi? Gblɔ eƒe kpɔɖeŋu aɖewo.\n15 Le kpɔɖeŋu me, esi nɔvinyɔnu aɖe do go nyɔnu aɖe si nye Yapesegbedola, si ʋu tso Micronesia la, eɖe video si nye Nu Ka Tae Wònyo Be Nàsrɔ̃ Biblia? fiae le wo degbea me. Esi wòdze videoa ɖeɖe gɔme la, nyɔnua gblɔ be: “Ei, mía degbee nye esia. Ewɔ nuku ŋutɔ! Ale si amea le nu ƒomee la fia be míaƒe ƒukpoa dzi tɔe wònye. Mía degbe domee wòle!” Esia megbe la, nyɔnua gblɔ be yeaxlẽ nu sia nu si le yewo degbe me le jw.org ahakpɔ videoawo hã. (Tsɔe sɔ kple Dɔwɔwɔwo 2:8, 11.) Bu kpɔɖeŋu bubu hã ŋu kpɔ. Nɔvinyɔnu aɖe si le Amerika la tsɔ afi si woakpɔ video ma ke si le wo degbe me le jw.org dzi la ɖo ɖe tasiyɔvia (alo teyɔvia) be wòaʋui le eƒe mɔ̃ dzi. Ekpɔ videoa eye wòɖo email-a ŋu na tasia be: “Akpa si gblɔ be vɔ̃ɖitɔ aɖee le ŋusẽ kpɔm ɖe xexea dzi la koŋue wɔ dɔ ɖe dzinye. Mebia be woava srɔ̃ Biblia kplim.” Dukɔ aɖe si me woxe mɔ ɖe míaƒe dɔa nu le mee tasiyɔvia le!\nDƆWƆNU SIWO MÍETSƆ FIAA NYATEƑEA\n16. Gblɔ taɖodzinu si le agbalẽ gbadza siawo dometɔ ɖe sia ɖe ŋu: (a) Ðo To Mawu Ne Nànɔ Agbe Tegbee. (b) Nya Nyui Si Tso Mawu Gbɔ! (d) Ame Kawoe Le Yehowa Ƒe Lɔlɔ̃nu Wɔm Egbea?\n16 Agbalẽ gbadzawo. Ne ame aɖe menya nuxexlẽ tututu o alo míaƒe agbalẽwo mele wo degbe me o la, aleke nàwɔ afia nyateƒeae? Dɔwɔnu si sɔ nyuie na esia wɔwɔ la le mía si—eyae nye agbalẽ gbadza si nye Ðo To Mawu Ne Nànɔ Agbe Tegbee. * Eye dɔwɔnu aɖe si sɔ nyuie ŋutɔ na nusɔsrɔ̃ gɔme dzedze lae nye agbalẽ gbadza si nye Nya Nyui Si Tso Mawu Gbɔ! Àte ŋu atsɔ nyati 14 siwo dze le megbekpaa dzi la afia amea eye nàgblɔ nɛ be ate ŋu atia wo dometɔ si do dzidzɔ nɛ wu. Eyome nàzã nyati si wòtia la atsɔ adze nusɔsrɔ̃a gɔme kplii. Ðe nèwɔ mɔnu sia ŋu dɔ le wò tɔtrɔyiwo me kpɔa? Ame Kawoe Le Yehowa Ƒe Lɔlɔ̃nu Wɔm Egbea? ye nye agbalẽ gbadza etɔ̃lia le míaƒe dɔwɔnuawo dome. Wotrɔ asi le eŋu be wòahe nusrɔ̃viwo ƒe susu ayi habɔbɔa dzi. Kpɔ March 2017 Kristotɔwo Ƒe Agbenɔnɔ Kple Subɔsubɔdɔ—Kpekpea Ƒe Nusrɔ̃gbalẽa be nàsrɔ̃ ale si nàwɔ eŋu dɔ le Biblia nusɔsrɔ̃ ɖe sia ɖe me.\n17. (a) Taɖodzinu kae le agbalẽ siwo míetsɔ srɔ̃a nu kple amewo la dometɔ ɖe sia ɖe ŋu? (b) Nu kae wodi tso nusrɔ̃vi siwo yi ŋgɔ ɖo ta nyɔnyrɔxɔxɔ gbɔ la katã si, eye nu ka tae?\n17 Agbalẽwo. Ne ètsɔ agbalẽ gbadza aɖe dze nusɔsrɔ̃ gɔme kple ame aɖe la, àte ŋu atrɔ nusɔsrɔ̃a ayi Nu Kae Biblia Fia Mí? gbalẽa me ɣesiaɣi si nèkpɔ be esɔ. Dɔwɔnu sia akpe ɖe amea ŋu wòase Biblia ƒe gɔmedzenufiafiawo gɔme nyuie. Ne nusrɔ̃via le ŋgɔyiyi nyui wɔm eye wòwu agbalẽ ma sɔsrɔ̃ nu la, zã agbalẽ si nye Ale Si Nàwɔ Anɔ Mawu Ƒe Lɔlɔ̃ La Me nàtsɔ ayi nusɔsrɔ̃a dzi kplii. Dɔwɔnu sia afia nusrɔ̃via ale si wòawɔ Biblia me gɔmeɖosewo ŋu dɔ le eƒe gbe sia gbe gbenɔnɔ me. Ðo ŋku edzi be, ne nusrɔ̃vi aɖe xɔ nyɔnyrɔ gɔ̃ hã la, agayi eƒe nusɔsrɔ̃a dzi va se ɖe esime wòwu agbalẽ eve siawo sɔsrɔ̃ nu. Esia akpe ɖe eŋu be wòali ke nyuie le nyateƒea me.—Xlẽ Kolosetɔwo 2:6, 7.\n18. (a) Nu kae 1 Timoteo 4:16 de dzi ƒo na mí nyateƒea fialawo be míawɔ, eye nu kae dona tso eme? (b) Ne míele míaƒe Dɔwɔnu Siwo Míetsɔ Fiaa Nui ŋu dɔ wɔm la, nu kae wòle be wòanye míaƒe taɖodzinu?\n18 Yehowa tsɔ “nya nyui la ŋuti nyateƒea,” si ate ŋu ana amewo nakpɔ agbe mavɔ la de asi na mí ame siwo nye eƒe Ðasefowo. (Kol. 1:5; xlẽ 1 Timoteo 4:16.) Susu sia tae wona dɔwɔnu siwo tututu míehiã la mí le Dɔwɔnu Siwo Míetsɔ Fiaa Nui la me ɖo. (Kpɔ “ Dɔwɔnu Siwo Míetsɔ Fiaa Nui.”) Mina míabi ɖe dɔwɔnu siawo zazã me ale si míate ŋui. Gbeƒãɖela ɖe sia ɖe ate ŋu atso nya me le agbalẽ si wòana ɖetsɔlemetɔ aɖe le míaƒe dɔwɔnuawo dome kple ɣeyiɣi si me wòanae ŋu. Ke hã, menye míaƒe taɖodzinue nye be míanɔ agbalẽwo mam ko evɔ o; eye mele be míatsɔ agbalẽawo ana ame siwo metsɔ ɖeke le míaƒe gbedeasia me hã o. Ke boŋ míaƒe taɖodzinue nye be míawɔ ame siwo nye dzi anukwaretɔwo, ɖokuibɔbɔlawo, kple ame siwo gbɔgbɔmedɔ le wuwum, “siwo si dzi ƒe nɔnɔme nyui le hena agbe mavɔ kpɔkpɔ” la nusrɔ̃lawoe.—Dɔw. 13:48; Mat. 28:19, 20.\n^ mm. 5 Kpɔ nyati si nye “Atikpala,” kple aɖaka si ƒe tanyae nye “Dɔwɔnu Siwo Nɔa Atikpala Ƒe Aɖaka Me,” si dze le August 1, 2010, ƒe Gbetakpɔxɔ me.\n^ mm. 16 Ne amea menya nuxexlẽ o la, àte ŋu ana wòakplɔ nusɔsrɔ̃a ɖo le agbalẽ gbadza si nye Ðo To Mawu, si me nɔnɔmetatawo koŋ le la me.\nDƆWƆNU SIWO MÍETSƆ FIAA NUI\nKADODOGBALẼVIWO KPLE AMEKPEGBALẼVIWO\nAGBALẼ GBADZAWO KPLE AGBALẼWO


2 Samuel 4 | Biblia Le Internet Dzi | Xexe Yeye Gɔmeɖeɖe\nWotso ta le Is-Boset nu (1-8)\nDavid na wowu ame siwo wu Is-Boset (9-12)\n4 Esi Saul vi Is-Boset+ se be Abner ku le Hebron+ la, dzi ɖe le eƒo,* eye dzidzi ƒo Israel-viwo katã. 2 Ke ŋutsu eve, siwo nye adzohawo ƒe tatɔwo, le Saul vi la si: ɖeka ŋkɔe nye Baana, eye evelia ŋkɔe nye Rekab. Wonye Beerottɔ Rimon viwo tso Benyamin ƒomea me. (Elabena wobua Beerot+ hã kpena ɖe Benyamin ŋu tsã. 3 Ke Beerottɔwo si yi Gitayim,+ eye wozu amedzrowo le afi ma va se ɖe egbe sia.) 4 Ke viŋutsu aɖe le Saul vi Yonatan+ si, si ƒe atawo tu.+ Exɔ ƒe atɔ̃, esime du tso Yezreel+ va le Saul kple Yonatan ŋuti, eye edzikpɔla kɔe si, eye esi wòle kplakplakpla dzi le sisim la, ɖevi la ge, eye wòzu wɔmetɔ. Eŋkɔe nye Mefiboset.+ 5 Ke Beerottɔ Rimon viwo, Rekab kple Baana, yi Is-Boset ƒe me le ŋdɔkutsu dzatsɛ, esi wònɔ ŋdɔlɔ̃ dɔm. 6 Woyi aƒea me abe ame siwo gbɔna lu tsɔ ge ene, eye woƒo nu ɖe dɔme nɛ; ke Rekab kple nɔvia Baana+ si dzo. 7 Esi woɖo aƒea me la, emlɔ aba dzi le eƒe xɔgã me, eye woda nui wòku, wotso ta le enu. Eye wotsɔ eƒe ta ɖe asi zɔ mɔ zã blibo la katã to Araba* mɔ. 8 Eye wotsɔ Is-Boset+ ƒe ta vɛ na David le Hebron gblɔ na fia la be: “Wò futɔ Saul,+ si di be yeaɖe wò agbe*+ ɖa la, ƒe vi Is-Boset ƒe tae nye esi. Yehowa na nye aƒetɔ fia bia hlɔ̃ Saul kple eƒe dzidzimeviwo egbe sia.” 9 Ke David ɖo eŋu na Beerottɔ Rimon vi Rekab kple nɔvia Baana be: “Zi ale si Yehowa, ame si ɖe nye agbe* tso xaxawo katã me la le agbe la,+ 10 esi ame aɖe va gblɔ nam be, ‘Kpɔ ɖa, Saul ku,’+ eye eya ŋutɔ bu be du nyui wònye yehe vɛ la, melée hewui+ le Ziklag. Fetu si wòxɔ tso gbɔnyee nye ema! 11 Ʋuu keke wòahanye be ame vɔ̃ɖiwo wu ame dzɔdzɔe le eya ŋutɔ ƒe me le eƒe aba dzia! Ðe nyemabia eƒe ʋu tso mia si,+ eye maɖe mi ɖa le anyigba la dzi oa?” 12 Enumake David ɖe gbe na ɖekakpuiawo be woawu wo.+ Wolã woƒe asiwo kple afɔwo, eye wotsɔ wo ku nu+ le ta aɖe si le Hebron la to. Gake wotsɔ Is-Boset ƒe ta yi ɖaɖi ɖe Abner ɖiƒe le Hebron.\n^ Egɔmeɖeɖe tẽe, “eƒe asi do agblɔ.”


What Happens When You Die | Ask God\nGbetakpɔxɔ | November 2012\nGBE BUBU Afrikaans Albanian Amharic Arabic Armenian Bulgarian Cebuano China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Greenlandic Hiligaynon Hungarian Iloko Indonesian Italian Japanese Kinyarwanda Kirghiz Korean Lingala Lithuanian Malagasy Myanmar Norwegian Nzema Polish Portuguese Romanian Russian Sepedi Serbian Sesotho (Lesotho) Setswana Shona Sinhala Slovak Slovenian Spanish Swedish Tagalog Tsonga Turkish Twi Ukrainian Vietnamese Xhosa Zulu\nNyabiase Evelia: Nu Kae Adzɔ Ðe Dzinye Ne Meku?\nŊUTSUVI dzaa koe Roman nye esi exɔlɔ̃ kplikplikpli aɖe ku le ʋufɔku me. Egblɔ be: “Xɔ̃nyea ƒe ku ɖe fu nam vevie ŋutɔ. Ƒe geɖee nye esi va yi, ke hã megadea ŋugble le nu si dzɔna ɖe ame dzi le ku megbe ŋu.”\nNu ka tae wòsɔ be woabia nya sia?\nAmegbetɔ ƒe ku dzena abe nu si mele dzɔdzɔme nu o ene. Ƒe ka kee míeɖaxɔ o, zi geɖe la, míedina be míaku o. Ame geɖewo vɔ̃na na nu si adzɔ le ku megbe.\nAleke ame aɖewo ɖoa eŋui?\nAme geɖe xɔe se be ne ame ku la, eƒe akpa aɖe yia edzi nɔa agbe. Ame siawo xɔe se be ame dzɔdzɔewo axɔ woƒe fetu le dziƒo, ke woahe to na ame vɔ̃ɖiwo ya ɖe woƒe nu vɔ̃wo ta tegbee. Ame bubuwo hã xɔe se be ne ame ku la, megali o, eye mɔkpɔkpɔ aɖeke megali nɛ o.\nNu kae ŋuɖoɖo mawo fia?\nŊuɖoɖo gbãtɔ fia be ne ame ku la, meku ŋutɔŋutɔ o. Evelia le fiafiam be taɖodzinu aɖeke mele agbea ŋu o. Ame siwo ƒe susu wɔ ɖeka kple ŋuɖoɖo evelia la ƒe nuwɔna sɔna kple esi ŋu Biblia ƒo nu tsoe be: “Mina míaɖu nu, eye míano nu, elabena etsɔ míele kuku ge.”—1 Korintotɔwo 15:32.\nNu kae nye Biblia ƒe nufiafia?\nBiblia mefia nu be ne ame ku la, eƒe akpa aɖe yia edzi nɔa agbe o. Mawu ƒe gbɔgbɔ ʋã Fia Salomo wòŋlɔ bena: “Agbagbeawo nyae be, yewogbɔna kuku ge, ke kukuawo menya naneke o.” (Nyagblɔla 9:5) Esi ame kukuwo “menya naneke o” ta la, womenya naneke tso nu siwo le edzi yim la ŋu o. Seselelãme alo wɔna aɖeke mele wo ŋu o. Eya ta kukuawo mate ŋu akpe ɖe agbagbeawo ŋu alo awɔ nu vevi wo o.\nTo vovo na nu si ame geɖe xɔ se la, Mawu meɖoe be amegbetɔwo naku hafi o. Esi wòwɔ ame gbãtɔ Adam la, eɖoe be wòanɔ agbe tegbee le anyigba dzi. Esime Mawu nɔ nu ƒom tso tomaɖomaɖo me tsonu ŋu na Adam la koe wòƒo nu tso ku ŋu. Ede se na Adam be wòagaɖu ati aɖe ƒe tsetse o, eye wòxlɔ̃ nui be ne eɖui la, ‘ku ke wòaku.’ (1 Mose 2:17) Ne ɖe Adam kple Xawa yi edzi ɖo to la, anye ne wo kple woƒe dzidzimevi siwo katã awɔ nuteƒe na Mawu la anɔ anyigba dzi tegbee.\nAdam tiae be yeado toku Mawu ƒe nuxlɔ̃amea. Ewɔ nu vɔ̃ esi wògbe toɖoɖo Mawu, eye esia na wòku. (Romatɔwo 6:23) Adam ƒe akpa aɖeke meyi edzi nɔ agbe le eƒe ku megbe o. Esi Adam ku ko la, megali o. Mawu gblɔ na Adam be: “Fifia ate wò, hafi nàkpɔ abolo aɖu, va se ɖe esime nàgatrɔ azu anyi, elabena eya mee woɖe wò tsoe. Anyi nènye, eye anyi ke nàgatrɔ azu!” (1 Mose 3:19) Esi wònye ameƒomea katã dzɔ tso Adam me ta la, míenyi nu vɔ̃ kple ku ƒe dome tso egbɔ.—Romatɔwo 5:12.\nTogbɔ be Adam gbe toɖoɖo Mawu hã la, Mawu ana Eƒe tameɖoɖo si nye be Adam ƒe dzidzimeviwo nayɔ anyigba dzi la nava eme. (1 Mose 1:28; Yesaya 55:11) Eteƒe madidi o, Mawu afɔ ame siwo ku la dometɔ akpa gãtɔ ɖe tsitre. Esi apostolo Paulo nɔ nu ƒom tso ɣeyiɣi ma ŋu la, egblɔ be: “Tsitretsitsi li na ame dzɔdzɔewo kple ame madzɔmadzɔwo siaa.”—Dɔwɔwɔwo 24:15.\nRoman, ame si ŋu míeƒo nu tsoe va yi la, srɔ̃ Biblia, eye wòva nya nu si Biblia fia tso ku kpakple Yehowa Mawu ŋu. Nu si wòva srɔ̃ la wɔ dɔ ɖe edzi ale gbegbe. Àte ŋu axlẽ nu tso eŋu le magazine sia ƒe axa 11 lia.\nNu Kae Yesu Gblɔ Tso Ku Ŋu?\nYesu meda asi ɖe subɔsubɔhaŋgɔnɔla siwo nɔ anyi le eŋɔli la ƒe nufiafia si nye be womafɔ kukuawo ɖe tsitre o la dzi o. (Luka 20:27) Eye mefia nu hã be ne ame ku la, eƒe akpa aɖe yia edzi nɔa agbe o. Ke boŋ nu siwo gbɔna la ŋue wòfia nu tsoe.\nKu le abe alɔ̃dɔdɔ ene. Esi Yesu xɔlɔ̃ Lazaro ku la, egblɔ be: “Mía xɔlɔ̃ Lazaro le ɖiɖim ɖe eme, gake meyina afi ma, be maɖanyɔe tso alɔ̃ me.” Yesu ƒe nusrɔ̃lawo mese eƒe nyawo gɔme o. Wogblɔ nɛ be: “Aƒetɔ, ne ɖiɖimee wòle ɖe eme la, ekema eƒe lãme asẽe.” Biblia ɖe nu me be: “Ke hã, eƒe ku ŋue Yesu ƒo nu tsoe. Gake woawo [ya] wosusui be enɔ nu ƒom tso ale si woadɔ alɔ̃ aɖi ɖe emee ŋu. Eya ta Yesu ʋu eme na wo kɔtɛ azɔ be: ‘Lazaro ku.’”—Yohanes 11:11-14.\nWoafɔ kukuawo ɖe tsitre. Esi Yesu va ɖo du si me Lazaro nɔ me la, egblɔ nya siawo tsɔ fa akɔ na Lazaro nɔvinyɔnu Marta be: “Nɔviwò la atsi tsitre.” Eyome Yesu do ŋugbe wɔdɔɖeamedzi sia be: “Nyee nye tsitretsitsi la kple agbe la. Ame si ɖenɛ fiana be yexɔ dzinye se la, togbɔ be aku hã la, agagbɔ agbe.” Menye ŋugbedodo ƒuƒlu aɖe koe Yesu ƒe nya mawo nye o. Le nuteƒekpɔla geɖewo ŋkume la, Yesu fɔ Lazaro ɖe tsitre, togbɔ be eku ŋkeke enee nye ema hã.—Yohanes 11:23, 25, 38-45.\nLe nu siwo ava dzɔ ŋuti ɖeɖefia aɖe si Yesu na apostolo Yohanes kpɔ me la, Yesu gado ŋugbe ake be woafɔ kukuawo ɖe tsitre. Eƒo nu tso ale si ku aɖe ga ame siwo katã wòɖe aboyoe, le kpɔɖeŋunyagbɔgblɔ nu, le etsɔme la ŋu.—Nyaɖeɖefia 20:13.\nAfi Kae Míeyina Ne Míeku?\nXlẽ nu tso nya si Biblia gblɔ tso afi kukuawo le kple nu si ta amegbetɔwo kuna la ŋu.\nÐe Mɔkpɔkpɔ Aɖe Li Na Ame Siwo Kua?\nNu ka tae Mawu agbɔ agbe ame madzɔmadzɔwo ɖo?\nNu Kae Adzɔ Ðe Dzinye Ne Meku?\nNYATI SI LE AKPAA DZI Ðe Wòasɔ Be Míabia Nya Mawua?\nNYATI SI LE AKPAA DZI Nyabiase Gbãtɔ: Taɖodzinu Aɖe Tae Mele Agbe Ðoa?\nNYATI SI LE AKPAA DZI Nyabiase Evelia: Nu Kae Adzɔ Ðe Dzinye Ne Meku?\nNYATI SI LE AKPAA DZI Nyabiase Etɔ̃lia: Nu Ka Tae Mawu Ðe Mɔ Mele Fu Kpem?\nLEARN FROM GOD'S WORD Ðe Mawu Aɖo Xexea Me Katã Ƒe Dziɖuɖu Anyia?\nKEYS TO FAMILY HAPPINESS Nu Si Miawɔ Ne Fe Le Mia Ŋu\nDRAW CLOSE TO GOD “Nu Si Ko Dim Yehowa Le Tso Asiwò”\nOUR READERS ASK Ðe Xɔse Nye Ameɖokuifuflua?\nNye Biblia Nusɔsrɔ̃\nAle Si Agbea Nɔ Le Biblia Ƒe Ɣeyiɣiwo Me—Alẽkplɔla La\nEuropa Ʋɔnudrɔ̃ƒea Tso Afia Be Woate Ŋu Agbe Asrafodɔ Le Dzitsinya Ta\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ November 2012 | Nya Kae Nàdi Be Yeabia Mawu?\nNovember 2012 | Nya Kae Nàdi Be Yeabia Mawu?\nGBETAKPƆXƆ November 2012 | Nya Kae Nàdi Be Yeabia Mawu?


Yesu Ƒe Nufiafia: Samariatɔ Havilɔ̃la Ŋuti Kpɔɖeŋu La | Biblia Me Ŋutinya\nAle Si Yesu Fiaa Nui\nGBEÐEKA la, Yesu gblɔ na ŋutsu aɖe be ele be wòalɔ̃ ehavi. Ŋutsu la bia Yesu be: ‘Amekae nye hanyevi?’ Yesu nya nusi le susu me na ŋutsu sia. Ŋutsu la bu be amesiwo nye yewo detɔwo alo subɔsubɔha me tɔwo koe nye ye haviwo. Eyata na míakpɔ nusi Yesu gblɔ nɛ la ɖa.\nƔeaɖewoɣi la, Yesu gblɔa ŋutinya hetsɔna fiaa nui. Ŋutinyae wògblɔ fifia hã. Egblɔ Yudatɔ kple Samariatɔ aɖe ƒe ŋutinya. Míesrɔ̃e xoxo be Yudatɔ geɖe melɔ̃a Samariatɔwo ƒe nya o. Azɔ Yesu ƒe ŋutinya lae nye esi:\nGbeɖeka la, Yudatɔ aɖe zɔ mɔ to to aɖe dzi yina Yerixo. Gake adzodalawo va dze edzi. Woxɔ eƒe ga heƒoe vaseɖe esime wòku kloe.\nEmegbe la, Yuda-nunɔla aɖe va to mɔa dzi yi. Ekpɔ ŋutsu si woƒo la. Nukae nèsusu be wòwɔ? Ðeko wòtso mɔa me yi mɔa ƒe akpa kemɛ hedzo. Mawu subɔla vevi aɖe hã va yi. Lewitɔe wònye. Ðe wòtɔa? Ao, eya hã metɔ be yeakpe ɖe amesi woƒo la ŋu o. Kpɔ nunɔla kple Lewitɔ lae ma le adzɔge yina ɖa.\nGake kpɔ amesi le amesi woƒo la gbɔ ɖa. Samariatɔ wònye. Ele kpekpem ɖe Yudatɔa ŋu. Ele atike ɖom abiawo dzi nɛ. Emegbe la, ekɔ Yudatɔ la yi afisi wòate ŋu aɖi ɖe eme ahahaya le.\nEsi Yesu wu eƒe ŋutinya la nu vɔ la, egblɔ na amesi bia nya lae la be: ‘Ame etɔ̃ siawo dometɔ kae nèsusu be ewɔ nu abe amesi woƒo la havi ene? Nunɔla la, Lewitɔ la, alo Samariatɔ lae mahã?’\nŊutsua ɖo eŋu be: ‘Samariatɔ lae. Enyo dɔme na amesi woƒo la.’\nYesu gblɔ be: ‘Èto nyateƒe. Eyata heyi, nàwɔ na ame bubuwo abe alesi wòwɔ ene.’\nAlesi Yesu fiaa nui la menya se na wò oa? Ðe míate ŋu asrɔ̃ nu vevi geɖe ne míeɖo to nusi Yesu gblɔna tso Biblia me la oa?\nSamariatɔ Aɖe Ðee Fia Be Yenye Havi Nyui\nAleke Yesu zã ŋutinya si ku ɖe Samariatɔ havilɔ̃laa ŋu tsɔ he susu yi nufiame vevi aɖe dzii?\nVi Búbu La Trɔ Gbɔ\nNu kawoe míate ŋu asrɔ̃ tso Yesu ƒe lododo si ku ɖe vi nudomegblẽlaa ŋu me?


“Bibliae nye mɔfianu nyuitɔ kekeake le agbenɔnɔ me.”—Thomas Tiplady, ƒe 1924.\nMENYE vividodo ɖe nu ŋue wònye ne míegblɔ be hehenana si nɔ te ɖe Biblia dzi trɔa amewo ƒe agbe o. Ena gɔmesese kple mɔkpɔkpɔ va su amesiwo bu mɔkpɔkpɔ eye dzi ɖe le wo ƒo la si. Dzilaɖekɛ aɖe si tso Namibia ŋlɔ agbalẽ ɖo ɖe Yehowa Ðasefowo ƒe alɔdzedɔwɔƒe si le South Africa be:\n“Mexɔ ƒe 29, eye metsɔ ŋkeke eve ko xlẽ Questions Young People Ask—Answers That Work ƒe agbalẽa. Ede dzi gbɔ nam ale gbegbe elabena metsi akogo ŋutɔ. Nye ahiãvi ku le ʋufɔku me eye wògblẽ vi eve dzi kpɔkpɔ ɖe dzinye. Míele fu kpem ale gbegbe. Ɣeaɖewoɣi mebunɛ be ade dzinye wu ne mewu wo hewu nye ŋutɔ ɖokuinye hã. Gake esi agbalẽ sia ka asinye la, metrɔ nye susu. Taflatse miva wɔ Biblia-nusɔsrɔ̃ femaxee kplim.”\nBiblia nye mɔfiamegbalẽ si ate ŋu akpe ɖe amewo ŋu woakpɔ dzidzedze le agbemenuwɔna ɖesiaɖe me—le kadodo kple ƒometɔwo, dɔwɔhatiwo, kple woƒe nutoawo me tɔwo me. (Psalmo 19:8; Timoteo II, 3:16) Enaa mɔfiame siwo sɔ le alesi woalé nu nyui wɔwɔ me ɖe asi atsri vɔ̃e ŋu. Enye agbalẽ si ƒo nu tso alesi woanɔ agbe vavãe ŋu. Ne èle exlẽm la, àkpɔe be eyɔ fũ kple nudzɔdzɔ siwo ku ɖe ame ŋutɔŋutɔ siwo nɔ anyi kpɔ ŋu. Àkpɔ nusi na dzidzɔ kple viɖe nɔ ame aɖewo ƒe agbe me kple esiwo na ame bubuwo se veve eye woƒe nu wɔ nublanui la adze sii. Àva kpɔ nusiwo ŋu asixɔxɔ le kple esiwo ŋu asixɔxɔ mele o la dze sii kɔte.\nHehenana si Naa Agbe Fifia\nBiblia te gbe ɖe nunya vavãtɔ ƒe amesinɔnɔ ƒe vevienyenye dzi. Egblɔ be: ‘Nunyae xɔ asi wu. Ƒle nunya.’ (Lododowo 4:7) Ede dzesii hã be nunya menɔa amegbetɔwo si ɣeawokatãɣi o, eyata exlɔ̃ nu be: “Ne mia dometɔ aɖe le nunya hiãm la, neɖe kuku na Mawu, si na amewo katã faa.”—Yakobo 1:5.\nAleke mía Wɔla, Yehowa Mawu, naa nunya faae? Ewɔa esia to eƒe Nya, Biblia, si wòde dzi ƒo na mí be míaxlẽ la dzi. Mawu xlɔ̃ nu be: “Vinye, ne èxɔ nye nuƒoƒo wɔ tɔwòe, eye nèdzra nye sewo ɖo ɖe ɖokuiwò gbɔ, be nèƒu wò to anyi ɖe nunya ŋu . . . , àse Yehowa-vɔvɔ̃ gɔme, eye wò asi atu sidzedze Mawu. Elabena Yehowa naa nunya.” (Lododowo 2:1, 2, 5, 6) Ne míewɔ ɖe aɖaŋuɖoɖo siwo le Mawu ƒe Nya me dzi eye míekpɔ alesi wowɔa dɔe la, míekpɔnɛ be eɖe Mawu ƒe nunya fia vavã.\nMítsɔ tenɔnɔ ɖe ahedada nu ƒe nya wɔ kpɔɖeŋui. Biblia kafu dɔsesẽwɔwɔ eye wòxlɔ̃ nu tsi tre ɖe nuwɔna siwo gblẽa nu ʋɛ si le ame si dome la ŋu. Eyata edze ƒã be nugbegblẽwɔwɔwo abe atamanono kple ahatsunono ene nye nusiwo tsi tre ɖe Biblia me gɔmeɖosewo ŋu.—Lododowo 6:6-11; 10:26; 23:19-21; Korintotɔwo II, 7:1.\nKe ŋusẽ si míaƒe zɔhɛwo ate ŋu akpɔ ɖe míaƒe agbenɔnɔ dzi ya ɖe? Biblia gblɔ be: “Ne èzɔ kple nunyalawo la, àdze nunya; ke ne ède ha kple bometsilawo la, àzu ame gbegblẽ.” (Lododowo 13:20) Ède dzesii be zi geɖe hatiwo ƒe nyaƒoɖeamenu kplɔa amewo—sɔhɛwo kple ame tsitsiwo siaa—dea ahamumu, atikevɔ̃ɖizazã, kple agbegbegblẽnɔnɔ mea? Ẽ, ne míede ha kple amesiwo wɔa nu mawo la, míava nɔ abe woawo ke ene, abe alesi Biblia gblɔe ene be: “Habɔbɔ vɔ̃wo gblẽa nuwɔna nyuiwo.”—Korintotɔwo I, 15:33.\nKakaɖedzitɔe la, mí katã míedi be míakpɔ dzidzɔ. Gake aleke wòate ŋu ava eme na míi? Ðe nède dzesii be Biblia gblɔ be menye nunɔamesiwo kokokoe ate ŋu ana míakpɔ dzidzɔ o, ke boŋ nɔnɔme kple ƒomedodo nyuiwo, vevietɔ ƒomedodo nyui me nɔnɔ kple Mawu yea? (Timoteo I, 6:6-10) Yesu Kristo gblɔ le eƒe Todzimawunya xɔŋkɔa me be dzidzɔtɔ akuakuawoe nye ‘amesiwo tsɔa ɖe le woƒe gbɔgbɔ me nuhiahiã me,’ “ame fafawo,” ‘amesiwo dzɔdzɔenyenye ƒe tsikɔ le wuwum,’ ‘nublanuikpɔlawo,’ ‘dzimedzadzɛtɔwo,’ kple ‘ŋutifafawɔlawo.’—Mateo 5:1-9.\nNe èbu tame vevie le Biblia ƒe nufiafiawo ŋu la, àkpɔ ŋudzedze ɖe alesi woate ŋu akpe ɖe mía ŋu afia mɔ mí le agbenɔnɔ mee ŋu. Biblia le etɔxɛ le aɖaŋuɖoɖowo nana me. Eƒe aɖaŋuɖoɖowo ɖea vi ɣesiaɣi—menye nususuŋlɔ dzro koe wònye o, eye megblẽa nu le mía ŋu gbeɖe o. Biblia ƒe aɖaŋuɖoɖowo dzi wɔwɔ ɖea vi na edziwɔlawo ɣesiaɣi.\nGakpe ɖe Biblia ƒe vi ɖeɖe na mí fifia ŋu la, ena agbenɔnɔ le etsɔme ƒe mɔkpɔkpɔ hã mí. Eƒo nu tso anyigbadzidzadzraɖo kple etɔtrɔ wòazu aƒe dzeani na amesiwo subɔa Mawu ŋu. De dzesi etsɔme ŋuti nya dodzidzɔname sia bena: “Kpɔ ɖa, Mawu ƒe agbadɔ la le amewo gbɔ, eye wòanɔ anyi kpli wo, eye woawo hã woanye eƒe dukɔ, eye Mawu ŋutɔ anɔ anyi kpli wo, eye wòanye woƒe Mawu. Eye Mawu latutu aɖatsi sia aɖatsi ɖa le woƒe ŋku me, eye ku maganɔ anyi akpɔ o, eye konyifafa kple ɣlidodo kple veve aɖeke maganɔ anyi o; elabena nu gbãtɔwo nu va yi.”—Nyaɖeɖefia 21:3, 4; Lododowo 2:21, 22.\nWò ya bu eŋu kpɔ ko: Ðevi lédɔ aɖeke maganɔ anyi o, dɔwuame maganɔ anyi o, dɔléle dziŋɔ siwo gbɔdzɔa ŋutila maganɔ anyi o, eye vevesese aɖeke maganɔ anyi o! Dziɖeleameƒo, mɔkpɔkpɔbuɖeame, kple nuxaxa ƒe aɖatsiwo nu ayi, elabena woaɖɔ nɔnɔme siwo hea nu mawo vɛ ɖo alo woaɖe wo ɖa. Esi Mawu ƒe dziƒodɔlawo atsrɔ̃ amesiwo ɖona koŋ wɔa nu vɔ̃ɖiwo ɖa ta la, fiafitɔwo, amewulawo, aʋatsokalawo, kple ame bubu siwo na dziɖeɖi mele agbe me o maganɔ anyi o. Amewo atso woa ŋutɔ ƒe aƒe eye woanɔ wo me le dziɖeɖi me.—Yesaya 25:8, 9; 33:24; 65:17-25.\nÐe nya sia do dzidzɔ na wòa? Àdi be yeanya nu geɖe tso Biblia ƒe gɔmeɖosewo dzi wɔwɔ ŋu be wòaɖe vi na wò fifia kple le etsɔmea? Ne nenemae la, ke taflatse te ɖe Yehowa Ðasefowo ŋu, eye adzɔ dzi na wo be yewoatsɔ mia kple wò ƒomea ade woƒe xexeme godoo “hehenana si naa agbe” ƒe ɖoɖoa me.\nƉoe Ɖe Amewo Ɖoe Ɖe Amewo Hehenana si Naa Agbe\ng01 1/8 axa 28-29


‘Lɔ̃ Hawòvi Abe Wò Ŋutɔ Ðokuiwò Ene’ | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korea Tokunɔgbe Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Tokunɔgbe Mizo Moore Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tshiluba Tsonga Turkish Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n‘Se eveliae nye esi: “Ele be nàlɔ̃ hawòvi abe wò ŋutɔ ɖokuiwò ene.”’—MAT. 22:39.\nAme ka tututue nye mía havi?\nNu ka tae wòle be míalɔ̃ mía havi, eye aleke míate ŋu awɔ esiae?\nNya kawoe wogblɔ tso lɔlɔ̃ ŋu le 1 Korintotɔwo 13:4-8?\n1, 2. (a) Nu kae Yesu gblɔ be eyae nye sedede gãtɔ evelia le Se la me? (b) Biabia kawo mee míadzro fifia?\nESI Farisitɔ aɖe di be yeado Yesu kpɔ gbe ɖeka la, ebiae be: “Nufiala, sedede kae nye gãtɔ le Se la me?” Abe ale si míekpɔe le nyati si do ŋgɔ me ene la, Yesu ɖo eŋu nɛ be “sedede gãtɔ kple gbãtɔ” lae nye: “Ele be nàlɔ̃ Yehowa wò Mawu kple wò dzi blibo kple wò luʋɔ blibo kple wò tamesusu blibo.” Yesu gblɔ kpee be: “Evelia, si ɖii, lae nye esi: ‘Ele be nàlɔ̃ hawòvi abe wò ŋutɔ ɖokuiwò ene.’”—Mat. 22:34-39.\n2 Yesu gblɔ be míalɔ̃ mía havi abe mía ɖokui ene. Eya ta anyo be míabia be: Ame ka tututue nye mía havi? Aleke míaɖe havilɔlɔ̃ afia?\n3, 4. (a) Kpɔɖeŋu kae Yesu wɔ esi ŋutsu aɖe biae be, “Ame ka tututue nye hanyevi?” (b) Aleke Samariatɔ la kpe ɖe ŋutsu si dze adzodalawo si me ŋu? (Kpɔ nɔnɔmetata si le nyati sia tame.)\n3 Ðewohĩ míagblɔ be mía havie nye aƒelika aɖe si nye mía xɔlɔ̃ si kpena ɖe mía ŋu. (Lod. 27:10) Gake bu nya si Yesu gblɔ esime ŋutsu aɖe si bua eɖokui ame dzɔdzɔe la biae be, “Ame ka tututue nye hanyevi?” la ŋu kpɔ. Yesu gblɔ Samariatɔ havilɔ̃laa ƒe kpɔɖeŋua tsɔ ɖo eŋu nɛ. (Mixlẽ Luka 10:29-37.) Ðewohĩ míanɔ mɔ kpɔm be nunɔla kple Lewitɔ siwo nye Israel viwo la nanye havi nyui esi wova ke ɖe ŋutsu si dze adzodalawo si me, eye woƒoe hegblẽe ɖi wòku afã kple afã ŋu hafi. Gake wodze to eŋu eye womekpe ɖe eŋu o. Samariatɔ aɖe boŋue kpe ɖe ŋutsua ŋu, evɔ Yudatɔwo lé fu Samariatɔwo, togbɔ be Samariatɔwo dea bubu Mose ƒe Sea ŋu hã.—Yoh. 4:9.\n4 Samariatɔ havilɔ̃laa kɔ ami kple wain ɖe ŋutsua ƒe abiwo me be abiawo naku kaba. Eyome ekɔ ŋutsua ɖe eƒe tedzi dzi yi amedzrodzeƒe eye wògblẽ denario eve, si nye ŋkeke eve ƒe fetu, ɖi be woatsɔ akpɔ edzi. (Mat. 20:2) Eya ta ele bɔbɔe be míakpɔ ame si ɖee fia be yenye ŋutsu si woda adzoe la havi vavã. Kakaɖedzitɔe la, míesrɔ̃ ale si wòle be míase veve ɖe mía haviwo ti ahalɔ̃ wo la tso Yesu ƒe kpɔɖeŋu sia me.\nYehowa subɔlawo tsona kaba ɖea havilɔlɔ̃ fiana (Kpɔ memama 5)\n5. Aleke Yehowa subɔlawo ɖe havilɔlɔ̃ fia le dzɔdzɔmefɔku aɖe si dzɔ nyitsɔ laa me?\n5 Mele bɔbɔe be míakpɔ veveseɖeamenulawo abe Samariatɔ havilɔ̃laa ene o. Vevietɔ le ‘ŋkeke mamlɛ’ sesẽ siawo siwo me ame akpa gãtɔ melɔ̃a ame ƒe nya o, wonye ame wɔadãwo, eye womelɔ̃a nu nyui o la me. (2 Tim. 3:1-3) Le kpɔɖeŋu me, nuwo sesẽna ne dzɔdzɔmefɔku aɖe dzɔ. Bu nu si dzɔ esi ahom sesẽ si woyɔ be Sandy gblẽ nu le New York City le October 2012 ƒe nuwuwu la ŋu kpɔ. Le dugã la ƒe akpa aɖe si nuwo dome gblẽ le vevie eye elektrik-kaɖi kple nuhiahiã bubuwo ƒe anyimanɔmanɔ na amewo le fu kpem me la, ame aɖewo hã va nɔ fukpelawo ƒe nuwo fim. Gake le nuto ma ke me la, Yehowa Ðasefowo wɔ ɖoɖo henɔ kpekpem ɖe wo nɔviwo kple ame bubuwo siaa ŋu le esi Kristotɔ vavãwo lɔ̃a wo haviwo ta. Mɔ bubu kawo hã dzie míato aɖee afia be míelɔ̃ mía haviwo?\nALE SI MÍAÐE HAVILƆLƆ̃ AFIA\n6. Aleke gbeƒãɖeɖedɔa do ƒome kple havilɔlɔ̃e?\n6 Zã Biblia nàtsɔ akpe ɖe amewo ŋu. Míewɔa esia ne míekpe ɖe wo ŋu be “akɔfafa si míekpɔna le Ŋɔŋlɔawo me” la su wo si. (Rom. 15:4) Ðikeke mele eme o be Biblia me nyateƒea gbɔgblɔ na mía haviwo ɖenɛ fiana be míelɔ̃ wo. (Mat. 24:14) Mɔnukpɔkpɔ gã kae nye esi wònye be míagblɔ Fiaɖuƒegbedeasi si tso “Mawu si naa mɔkpɔkpɔ la” gbɔ na amewo!—Rom. 15:13.\n7. Nu kae nye Sikasedede la, eye aleke Mawu yraa mí ne míewɔ ɖe edzi?\n7 Wɔ ɖe Sikasededea dzi. Yesu ye de se sia esi wògblɔ le eƒe Todzimawunya la me be: “Nu sia nu si miedina be amewo nawɔ na mi la, ele be miawo hã miawɔ nenema ke na wo; le nyateƒe me la, nu siae Se la kple Nyagblɔɖilawo ƒe nyawo fia.” (Mat. 7:12) Ne míewɔa nu ɖe amewo ŋu abe ale si Yesu xlɔ̃ nu mí ene la, ekema míele gɔmeɖose si le megbe na “Se la” (Mose Ƒe Agbalẽ Gbãtɔ va se ɖe Atɔ̃lia) kple “Nyagblɔɖilawo” (nyagblɔɖigbalẽ siwo le Hebri Ŋɔŋlɔawo me) la dzi wɔm. Nuŋlɔɖi mawo ɖee fia eme kɔ nyuie be Mawu yraa ame siwo lɔ̃a wo haviwo. Le kpɔɖeŋu me, Yehowa gblɔ to Yesaya dzi be: “Midzra ɖoɖo la ɖo, eye miwɔ nu dzɔdzɔe. . . . Woayra amegbetɔ, si wɔa alea.” (Yes. 56:1, 2) Ɛ̃, Mawu yraa mí le esi míelɔ̃ mía haviwo eye míewɔa nu madzɔmadzɔ ɖe wo ŋu o ta.\n8. Nu ka tae wòle be míalɔ̃ míaƒe futɔwo, eye nu kae ate ŋu ado tso eme?\n8 Lɔ̃ wò futɔwo. Yesu gblɔ be: “Miese be wogblɔ be, ‘Ele be nàlɔ̃ hawòvi, eye nàlé fu wò ketɔ.’ Ke nye ya mele egblɔm na mi be: Miyi edzi mialɔ̃ miaƒe futɔwo, eye mianɔ gbe dom ɖa ɖe ame siwo tia mia yome la ta; bene miaɖee afia be mienye mia Fofo si le dziƒowo la ƒe viwo.” (Mat. 5:43-45) Apostolo Paulo hã ɖe susu sia ke gblɔ esi wòŋlɔ bena: ‘Ne dɔ le wò futɔ wum la, na nui wòaɖu; ne tsikɔ le ewum la, na tsii wòano.’ (Rom. 12:20; Lod. 25:21) Mose ƒe Sea gblɔ be, ne ame aɖe kpɔ be agba wu tsɔtsɔ na eƒe futɔ ƒe tedzi wòdze anyi la, ele be wòakpe ɖe eŋu woatu agbaa le tedzia dzi. (2 Mose 23:5) Ne ame siwo nye futɔwo tsã wɔ dɔ aduadu alea la, woate ŋu ava zu xɔlɔ̃ veviwo. Ne mí Kristotɔwo míeɖe lɔlɔ̃ fia ame siwo lé fu mí—ame siwo tia mía yome kutɔkutɔe gɔ̃ hã—la, wo dometɔ geɖe ƒe nɔnɔme ate ŋu atrɔ. Aleke gbegbe míakpɔ dzidzɔe nye esi ne ame siawo dometɔ aɖewo va xɔ nyateƒea!\n9. Nya kae Yesu gblɔ ku ɖe ŋutifafawɔwɔ kple mía nɔviwo ŋu?\n9 ‘Nɔ ŋutifafa me kple amewo katã.’ (Heb. 12:14) Le nyateƒe me la, mía nɔviwo hã le eme, elabena Yesu gblɔ be: “Ne ètsɔ wò nunana gbɔna vɔsamlekpuia gbɔ, eye nèɖo ŋku edzi le afi ma be nya aɖe le nɔviwò si ɖe ŋuwò la, ekema gblẽ wò nunana la ɖe afi ma le vɔsamlekpuia ŋgɔ, eye dzo nàyi; wɔ ŋutifafa kple nɔviwòa gbã, eye emegbe ne ètrɔ gbɔ la, nàtsɔ wò nunana la ana.” (Mat. 5:23, 24) Ne míelɔ̃a mía nɔviwo eye míedzraa mía kpli wo dome ɖo kaba la, Mawu ayra mí.\n10. Nu ka tae mele be míanɔ vodada dim le amewo ŋu o?\n10 Mèganɔ vodada dim le ame ŋu o. Yesu gblɔ be: “Midzudzɔ ʋɔnudɔdrɔ̃, ne woagadrɔ̃ ʋɔnu mi o; elabena ʋɔnu si drɔ̃m miele la kee woatsɔ adrɔ̃ ʋɔnu mi; eye dzidzenu si mietsɔ le nu dzidzem la kee woatsɔ adzidzee na mi. Ekema nu ka tae nèkpɔa ati fefee si le nɔviwò ƒe ŋku dzi, gake mèbua atikpo si le wò ŋutɔ wò ŋku dzi ya ŋu o? Alo aleke wɔ nàgblɔ na nɔviwò be, ‘Na maɖe ati fefee la ɖa le ŋku dzi na wò,’ evɔ kpɔ ɖa, atikpo le wò ŋutɔ wò ŋku dzi? Alakpanuwɔla! Ðe atikpo la ɖa le wò ŋutɔ wò ŋku dzi gbã, ekema àte ŋu akpɔ nu nyuie aɖe ati fefee si le nɔviwò ƒe ŋku dzi la.” (Mat. 7:1-5) Nufiame si le emee nye be, míaganɔ nya hem ɖe mía nɔviwo ŋu ɖe woƒe vodada suesuewo ta o, elabena míawo hã míewɔa vodada siwo lolo wu.\nMƆ NYUITƆ SI DZI MÍATO AÐE HAVILƆLƆ̃ AFIA\n11, 12. Mɔ nyuitɔ ka dzie míetona ɖea havilɔlɔ̃ fiana?\n11 Mɔ nyui geɖewo li siwo dzi míato aɖe lɔlɔ̃ afia mía haviwo. Gake abe Yesu ene la, mɔ nyuitɔ si dzi míato awɔ esiae nye be míaɖe gbeƒã Fiaɖuƒe ŋuti nya nyuia na wo. (Luka 8:1) Yesu de se na eyomedzelawo be woawɔ “dukɔwo katã me tɔwo woanye nusrɔ̃lawo.” (Mat. 28:19, 20) Ne míedoa vevie nu le dɔ sia me la, míakpe ɖe mía haviwo ŋu be woatrɔ le mɔ gbadza si kplɔa ame yia tsɔtsrɔ̃ me dzi ava mɔ xaxɛ si kplɔa ame yia agbe mavɔ me dzi. (Mat. 7:13, 14) Yehowa ayra ɖe míaƒe agbagbadzedzewo dzi godoo.\n12 Abe Yesu ene la, míekpena ɖe amewo ŋu be woakpɔe be gbɔgbɔmenuwo hiã yewo. (Mat. 5:3) Míegblɔa “Mawu ƒe nya nyui” la na wo dometɔ siwo lɔ̃ be yewoaɖo to. (Rom. 1:1) Mawu dzraa eya kple ame siwo lɔ̃ xɔ Fiaɖuƒegbedeasia la dome ɖo to Yesu Kristo dzi. (2 Kor. 5:18, 19) Eya ta gbeƒãɖeɖe nya nyuia ye nye mɔ vevitɔ kekeake si dzi míetona ɖea havilɔlɔ̃ fiana.\n13. Aleke nèsena le ɖokuiwò me ɖe mɔnukpɔkpɔ si su asiwò be nènye Fiaɖuƒegbeƒãɖela ŋu?\n13 Ne míedzrana ɖo nyuie ɖe tɔtrɔyiwo kple aƒeme Biblia nusɔsrɔ̃wo ŋu la, míetea ŋu fiaa nu amewo nyuie be woawɔ ɖe Mawu ƒe nudidi dzɔdzɔewo dzi. Esia ate ŋu ana Biblia nusrɔ̃via nawɔ tɔtrɔ gãwo le eƒe agbenɔnɔ me. (1 Kor. 6:9-11) Edoa dzidzɔ na mí ŋutɔ be míakpɔ ale si Mawu kpena ɖe “ame siwo si dzi ƒe nɔnɔme nyui le hena agbe mavɔ kpɔkpɔ” ŋu be woawɔ tɔtrɔ siwo hiã be woava zu exɔlɔ̃wo. (Dɔw. 13:48) Le ame siawo dometɔ geɖe gome la, dzidzɔ va xɔna ɖe mɔkpɔkpɔbuɖeame teƒe, eye kaka ɖe mía Fofo si le dziƒo dzi va xɔna ɖe dzimaɖitsitsi teƒe. Ðe màlɔ̃ ɖe edzi be mɔnukpɔkpɔ gã aɖee wònye be míato Fiaɖuƒegbeƒãɖeɖedɔa dzi aɖe lɔlɔ̃ afia mía haviwo oa?\nNYA SI GBƆGBƆ ƲÃ PAULO WÒGBLƆ TSO LƆLƆ̃ ŊU\n14. Gblɔ nya si 1 Korintotɔwo 13:4-8 gblɔ tso lɔlɔ̃ ŋu le wò ŋutɔ wò nyagbewo me.\n14 Ne míewɔna ɖe nya siwo Paulo gblɔ tso lɔlɔ̃ ŋu dzi le nuwɔwɔ kple mía haviwo me la, míaƒo asa na kuxi geɖewo, míakpɔ dzidzɔ, eye míaƒe nu adze Mawu ŋu. (Mixlẽ 1 Korintotɔwo 13:4-8.) Mina míadzro Paulo ƒe nya siawo me kpuie, ne míakpɔ ale si míate ŋu awɔ ɖe wo dzi le nuwɔwɔ kple mía haviwo me la ɖa.\n15. (a) Nu ka tae wòle be míagbɔ dzi ɖi ahanyo dɔme? (b) Susu kawo tae wòle be míaƒo asa na ŋuʋaʋã kple adegbeƒoƒo?\n15 “Lɔlɔ̃ gbɔa dzi blewu, eye wònyoa dɔme.” Ale si ko Mawu gbɔa dzi blewu eye wònyoa dɔme ne ele nu wɔm kple amegbetɔ madeblibowo la, nenema ke wòle be míawo hã míagbɔ dzi ɖi eye míanyo dɔme ne amewo dze agɔ le mía dzi, alo wɔ nu ɖe mía ŋu ameŋumabumabutɔe alo da gbe ɖe mía gbɔ gɔ̃ hã. “Lɔlɔ̃ meʋãa ŋu o,” eya ta ne lɔlɔ̃ vavã le mía si la, míabiã ŋu amewo ƒe nunɔamesiwo alo mɔnukpɔkpɔ siwo su wo si le hamea me o. Gawu la, ne míelɔ̃a ame la, míaƒo adegbe alo ado mía ɖokui ɖe dzi glodzoo o. Elabena “ame vɔ̃ɖiwo ƒe akaɖi enye nu vɔ̃, dadaŋkuwo kple dzi, si vu gblotoo.”—Lod. 21:4.\n16, 17. Aleke míate ŋu awɔ ɖe nya siwo le 1 Korintotɔwo 13:5, 6 dzi?\n16 Lɔlɔ̃ aʋã mí míawɔ nu si sɔ ɖe mía havi ŋu. Míada alakpa nɛ, afii, alo awɔ nu bubu aɖeke si anye dada le Yehowa ƒe se kple gɔmeɖose dzɔdzɔewo dzi o. Lɔlɔ̃ awɔe hã be míagadi míawo ŋutɔwo míaƒe nyonyo ko o, ke míadi ame bubuwo hã ƒe nyonyo.—Flp. 2:4.\n17 Lɔlɔ̃ vavã mebia dzi kabakaba o, eye ‘meléa vɔ̃ siwo wowɔ ɖe eŋu la ɖi o.’ Ne ame aɖe da vo ɖe mía ŋu la, mele be míalée ɖi abe ɖe míele vodadaawo ŋlɔm ɖe agbalẽ me ene o. (1 Tes. 5:15) Ne míelé dziku ɖe dɔme la, míaƒe nu madze Mawu ŋu o, eye anɔ abe ɖe míele dzo si ate ŋu agblẽ nu le mía kple ame bubuwo siaa ŋu la tum ɖo ene. (3 Mose 19:18) Lɔlɔ̃ nana míekpɔa dzidzɔ ɖe nyateƒea ŋu, ke menye “ɖe nu madzɔmadzɔ wɔwɔ ŋu o.” Mevivina na mí ne wowɔ nu madzɔmadzɔ ɖe ame si lé fu mí ŋu alo ne ele fu kpem o.—Mixlẽ Lododowo 24:17, 18.\n18. Nu kae míesrɔ̃ tso lɔlɔ̃ ŋu le 1 Korintotɔwo 13:7, 8?\n18 Gakpe kpe ɖe eŋu la, Paulo gblɔ be lɔlɔ̃ ‘nɔa te ɖe nuwo katã nu.’ Ne ame aɖe dze agɔ le mía dzi eye wòbia tsɔtsɔke la, lɔlɔ̃ ʋãa mí míetsɔna kenɛ faa. Lɔlɔ̃ ‘xɔa nuwo katã’—nu siwo katã le Mawu ƒe Nya la me—‘dzi sena.’ Enana míedaa akpe ɖe nufiame siwo míexɔna tso Yehowa ƒe habɔbɔa gbɔ la ta. Lɔlɔ̃ ‘kpɔa mɔ na nuwo katã.’ Enana míekpɔa mɔ na nu siwo katã ŋugbe wodo le Biblia me, eye míegblɔa mɔkpɔkpɔ siawo ŋu nya na ame bubuwo hã. (1 Pet. 3:15) Ne míele nɔnɔme sesẽwo me tom la, míedoa gbe ɖa eye míekpɔa mɔ be nuwo ava nyo godoo. Lɔlɔ̃ ‘doa dzi le nuwo katã me,’ eɖanye nu vɔ̃ siwo amewo wɔ ɖe mía ŋu, yometitiwo, alo dodokpɔ bubuwo o. Gawu la, “lɔlɔ̃ nu metsina gbeɖe o.” Amegbetɔ toɖolawo ayi edzi anɔ lɔlɔ̃ ɖem fia yi ɖe mavɔmavɔ me.\nYI EDZI NÀLƆ̃ HAWÒVI ABE WÒ ŊUTƆ ÐOKUIWÒ ENE\n19, 20. Ŋɔŋlɔawo me ɖaŋuɖoɖo kae wòle be wòaʋã mí míayi edzi alɔ̃ mía havi?\n19 Ne míewɔna ɖe Biblia ƒe aɖaŋuɖoɖowo dzi la, míate ŋu ayi edzi anɔ mía haviwo lɔ̃m. Menye mía detɔwo koe míalɔ̃ alea o, ke míalɔ̃ ame ƒomeviwo katã. Ele be míaɖo ŋku edzi be Yesu gblɔ be: ‘Lɔ̃ hawòvi abe wò ŋutɔ ɖokuiwò ene.’ (Mat. 22:39) Mawu kple Kristo siaa kpɔa mɔ be míawɔ esia. Ne nya aɖe do mo ɖa le mía kple mía havi aɖe dome eye míenya nu si míawɔ o la, mina míado gbe ɖa na Mawu abia eƒe gbɔgbɔ kɔkɔea ƒe mɔfiafia. Ewɔwɔ alea akpe ɖe mía ŋu míaɖe lɔlɔ̃ afia eye Yehowa ayra mí geɖe.—Rom. 8:26, 27.\n20 Woyɔ se si wode be míalɔ̃ mía havi abe mía ɖokui ene la be “fiasedede.” (Yak. 2:8) Esi Paulo he susu yi Mose ƒe Sea dometɔ aɖewo dzi vɔ la, egblɔ be: “Se bubu ɖe sia ɖe si li la, woƒo wo katã nu ƒu ɖe nya sia me be: ‘Ele be nàlɔ̃ hawòvi abe wò ŋutɔ ɖokuiwò ene.’ Lɔlɔ̃ la mewɔa vɔ̃ ɖe ame havi ŋu o; eya ta lɔlɔ̃e nye se la dzi wɔwɔ.” (Rom. 13:8-10) Nyateƒee, mele be ɖeɖi nate mía ŋu le mía haviwo lɔlɔ̃ me o.\n21, 22. Susu kawo tae wòle be míalɔ̃ Mawu kple mía haviwo?\n21 Esi míele ŋugble dem le nu si tae wòle be míalɔ̃ mía haviwo ŋu la, anyo be nya si Yesu gblɔ tso Fofoa ŋu be, “enana eƒe ɣe dzena na ame vɔ̃ɖiwo kple ame nyuiwo, eye wònana tsi dzana na ame dzɔdzɔewo kple ame madzɔmadzɔwo” la nanɔ susu me na mí. (Mat. 5:43-45) Ele be míaɖe lɔlɔ̃ afia mía havi, eɖanye ame dzɔdzɔe alo ame madzɔmadzɔ o. Abe ale si míede dzesii ene la, mɔ vevitɔ si dzi míato awɔ esia ye nye be míagblɔ Fiaɖuƒegbedeasia na amewo. Yayra kawo gbegbee nye esi mía haviwo akpɔ ne woxɔ nya nyui la kple dzi faa!\n22 Susu geɖewo li siwo tae wòle be míalɔ̃ Yehowa bliboe, atsɔ mía ɖokui katã akee ɖo. Eye mɔ nyui geɖewo li siwo dzi míato aɖe lɔlɔ̃ afia mía haviwo. Ne míelɔ̃ Mawu kple mía haviwo la, ke míele wɔwɔm ɖe sedede gãtɔ eve siwo ŋu Yesu ƒo nu tsoe la dzi. Ƒo wo katã ta la, míaƒe nu adze Yehowa, mía Fofo lɔ̃ame si le dziƒo la ŋu.\nƉoe Ɖe Amewo Ɖoe Ɖe Amewo ‘Lɔ̃ Hawòvi Abe Wò Ŋutɔ Ðokuiwò Ene’\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA June 2014